Kim Jong Un gesa Korea Utara kekal bersedia lancar serangan nuklear

KOREA UTARA, 20 Mac- Pemimpin Korea Utara, Kim Jong Un menggesa negara itu kekal bersiap sedia untuk melancarkan serangan nuklear pada bila-bila masa. Beliau menuduh Amerika Syarikat dan Korea Selatan, mempertingkatkan latihan ketenteraan bersama, melibatkan aset nuklear Washington. Menerusi gambar dikongsikan Televisyen Korea Utara (KRT), pemimpin Korea Utara itu sekali lagi dilihat menghadiri ujian peluru berpandu terbaharu bersama anak perempuannya.Dalam latihan pada Sabtu dan Ahad itu, peluru berpandu balistik dengan kepala peledak palsu dilancarkan sejauh 800 kilometer (497 batu).Ia sebelum mengenai sasaran pada ketinggian 800 m (0.5 batu) di bawah senario serangan nuklear taktikal, kata media kerajaan.Korea Selatan dan Jepun melaporkan pelancaran peluru berpandu balistik jarak dekat Korea Utara di luar pantai timur pada Ahad, yang terbaharu dalam siri ujian peluru berpandu beberapa minggu kebelakangan ini.-REUTERS

(Kim Jong Un bersama anak perempuannya ketika meninjau ujian peluru berpandu terbaharu bersama anak perempuannya/Foto Reuters)


Petugas hadapan COVID-19 kembali ke Wuhan nikmati bunga sakura

CHINA, 20 Mac - Dua jururawat yang terawal merawat pesakit COVID-19 di Wuhan tahun 2020 lalu, baru-baru kembali bagi menikmati keindahan musim bunga sakura di bandar itu.Atas jemputan Universiti Wuhan, Sun Yuanyuan dan Zhang Lijie datang dari Wilayah Liaoning di timur laut China, bersama kakitangan perubatan lain ke Wuhan.Bunga sakura kini mekar sepenuhnya penuh di universiti itu, ini lah saat yang dinantikan oleh kedua-dua jururawat itu.Wuhan merupakan bandar pertama di China yang dilanda COVID-19 dengan ramai petugas dari seluruh negara kesihatan datang untuk membantu merawat dan melawan wabak bahaya itu."Oleh kerana wabak itu, kami sudah tiga tahun tidak melakukan perjalanan," kata Sun, jururawat dari Hospital Rakyat Pertama Jinzhou di Liaoning.

(Sun Yuanyuan dan Zhang Lijie/FOTO REUTERS)

Ahli keluarga kedua-dua jururawat telah memberikan sokongan padu ketika menempuh tempoh sukar, untuk itu kedua-kedua keluarga jururawat itu turut dijemput oleh universiti berkenaan."Ini adalah kali pertama dalam hidup saya saya menaiki kapal terbang dan melawat bandar besar. Saya sentiasa mahu melihat di mana ibu bekerja," kata Yu Zhengyang, anak lelaki Zhang.Sun dan Zhang membawa ahli keluarga mereka melawat hospital, setiap detik yang dihabiskan untuk bekerja di sana masih jelas dalam ingatan mereka. - REUTERS


Putin puji kesediaan China bantu selesaikan konflik Ukraine

(Presiden Rusia Vladimir Putin dan Presiden China Xi Jinping/File AFP)

MOSCOW, 20 Mac- Presiden Vladimir Putin mengalu-alukan kesediaan China untuk memainkan peranan membina dalam menamatkan konflik di Ukraine dan menyatakan bahawa hubungan China-Rusia berada di tahap tertinggi.Kenyataan itu dibuat ketika rakan sejawatannya dari China, Xi Jinping dalam perjalanan ke Rusia dengan harapan untuk mencadangkan jalan penyelesaian kepada perang di Ukraine."Kualiti hubungan antara Moscow dengan Beijing adalah lebih tinggi daripada kesatuan politik dan tentera era Perang Dingin", kata Putin dalam artikel yang ditulis dalam sebuah akhbar China dan diterbitkan oleh Kremlin pada malam sebelum lawatan Xi.Putin berkata beliau meletakkan harapan tinggi kepada perbincangannya dengan pemimpin China itu."Kami tidak ragu-ragu bahawa mereka akan memberikan dorongan kuat baharu kepada keseluruhan kerjasama dua hala," tambahnya.Putin memuji "kesediaan China untuk memainkan peranan yang membina dalam menyelesaikan" konflik selama setahun di Ukraine.Katanya beliau berterima kasih kepada Beijing kerana pendiriannya yang "seimbang" terhadap peristiwa di Ukraine dan pemahamannya tentang latar belakang konflik dan "sebab sebenar" di sebaliknya."Rusia terbuka kepada penyelesaian krisis Ukraine dengan cara diplomatik politik," Putin memberi jaminan dalam artikel itu.Bagaimanapun, beliau menegaskan bahawa Kiev mengiktiraf "realiti geopolitik baharu", iaitu pengilhakan Rusia pada tahun lepas terhadap empat wilayah Ukraine, serta Crimea pada 2014."Malangnya, kata dua yang diberi kepada Rusia menunjukkan bahawa (pengarang mereka) jauh dari realiti ini dan tidak berminat untuk mencari penyelesaian," tambahnya.Mengumumkan perjalanan itu pada hari Jumaat, jurucakap Kementerian Luar China, Wang Wenbin berkata Beijing akan "memainkan peranan yang membina dalam mempromosikan rundingan damai".Baru dilantik semula untuk penggal ketiga memegang kuasa, Xi sedang mendorong peranan yang lebih besar untuk China di pentas global. -AFP

(Putin mengalu-alukan kesediaan China untuk memainkan peranan membina dalam menamatkan konflik di Ukraine/AFP)


Trump dakwa ditahan Selasa ini, gesa penyokong adakan bantahan

(Bekas Presiden Amerika Syarikat (AS) Donald Trump/FOTO REUTERS)

NEW YORK, 19 Mac - Bekas Presiden Amerika Syarikat (AS) Donald Trump menjangkakan beliau akan diberkas pada Selasa (21 Mac) membabitkan satu kes yang dibawa pejabat peguam Manhattan.Menurut satu hantaran di laman Truth Social pada Sabtu, Trumpt turut menggesa para penyokongnya agar membantah tindakan tersebut.Jurucakap bagi pejabat peguam Manhattan bagaimanapun enggan mengulas lanjut mengenai hal itu.Tanpa memberikan sebarang bukti, Trump berkata bahawa 'kebocoran haram' dari pejabat peguam daerah Manhattan menunjukkan beliau akan ditahan.Bagaimanapun, Trump tidak menyatakan pertuduhan yang dikenakan terhadapnya itu."Berlaku kebocoran secara tidak sah dari pejabat peguam daerah Manhattan yang korup dan bermotifkan politik... menandakan bahawa, dengan ketidakbenaran yang tidak dapat dibuktikan... ""Calon Republikan terkemuka, bekas presiden Amerika Syarikat akan ditahan pada hari Selasa ini."Bantah, ambil semula negara kita," tulis Trump. Catatan Trump itu dipercayai berhubung kes pembayaran wang terhadap seorang wanita yang didakwa melakukan hubungan seksual bersama bekas pemimpin nombor satu itu.Pegawai penguat kuasa undang-undang di New York sudah membuat persiapan keselamatan untuk sebarang kemungkinan bagi mendakwa Trump. - REUTERS


19 maut nahas bas di Bangladesh

DHAKA, 19 Mac - Sekurang-kurangnya 19 orang terbunuh dan 25 cedera selepas sebuah bas merempuh pagar lebuh raya dan terjunam ke dalam parit di tepi jalan, kata polis.Polis mengesyaki kemalangan yang berlaku pada pukul 8 pagi (waktu tempatan) itu disebabkan pemandu hilang kawalan dan melanggar pagar lebuh raya utama yang baru dibina, menyebabkan bas itu terhumban sedalam sembilan meter ke dalam parit.

"Jumlah kematian meningkat kepada 19. Sekurang-kurangnya 12 orang cedera parah. Mereka telah dihantar ke Hospital Kolej Perubatan Dhaka di ibu negara," kata ketua polis tempatan, Masud Alam.Dilaporkan kemalangan jalan raya kerap berlaku di Bangladesh kerana kenderaan dan jalan yang lama serta tidak diselenggara dengan baik selain pemandu yang kurang terlatih.Pemantau kemalangan lebuh raya berkata seramai 9,951 orang terbunuh dalam kemalangan jalan raya di Bangladesh tahun lalu.-AFP


PBB sahkan lanjutan perjanjian bijirin Laut Hitam

GENEVA, 19 Mac - Pertubuhan Bangsa Bersatu (PBB) mengesahkan bahawa perjanjian membenarkan eksport bijirin, bahan makanan yang berkaitan dan baja dari pelabuhan-pelabuhan Ukraine telah dilanjutkan. Perjanjian itu yang dikenali sebagai Inisiatif Bijirin Laut Hitam telah ditandatangani di Istanbul pada 22 Julai 2022.Jurucakap Setiausaha Agung PBB Antonio Guterres, Stephane Dujarric dalam satu kenyataan berkata PBB mengucapkan terima kasih kepada kerajaan Turki atas sokongan diplomatik dan operasi bagi perjanjian itu namun tidak menyatakan tempoh lanjutan tersebut.

Pihak Ukraine berkata sebelum ini bahawa perjanjian bijirin telah dilanjutkan selama 120 hari namun jurucakap Kementerian Luar Rusia, Maria Zakharova pada Sabtu memaklumkan agensi berita Rusia, Tass bahawa Rusia bersetuju untuk melanjutkan perjanjian itu hanya selama 60 hari.

Pada 22 Julai 2022, Rusia dan Ukraine secara berasingan menandatangani perjanjian di Istanbul dengan Turkiye dan PBB mengenai eksport bijirin dan baja dari Ukraine dan Rusia untuk memastikan bekalan ke pasaran global di tengah-tengah konflik bersenjata Rusia-Ukraine.Perjanjian itu, yang pada mulanya berkuat kuasa selama 120 hari telah dilanjutkan pada pertengahan November 2022 selama 120 hari lagi hingga 18 Mac.Dalam tempoh dua penggal pertama inisiatif itu, kira-kira 25 juta tan metrik bijirin dan bahan makanan telah dipindahkan ke 45 negara bagi membantu menurunkan harga makanan global dan menstabilkan pasaran.-REUTERS


Mesir ketuai rundingan damai Israel-Palestin sebelum Ramadan

KAHERAH, 19 Mac - Mesir menjadi tuan rumah kepada pegawai Israel dan Palestin di bandar peranginan Sharm el-Sheikh dalam usaha yang disokong Amerika Syarikat (AS) dan Jordan bagi menenangkan lonjakan keganasan di Tebing Barat menjelang bulan suci Ramadan.Pertemuan lima penjuru itu berikutan sidang kemuncak yang dirunding AS di Jordan pada 26 Februari yang pertama dalam beberapa tahun dalam menjamin ikrar Israel dan Palestin untuk meredakan kemelut, namun dicabar oleh puak di kedua-dua pihak dan gagal menghentikan keganasan di negara itu.

"Pertemuan di Sharm el-Sheikh bertujuan untuk menyokong dialog antara pihak Palestin dan Israel dalam usaha menghentikan tindakan unilateral dan memecahkan kitaran keganasan yang sedia ada," kata Kementerian Luar Mesir menerusi kenyataan.Katanya, ia boleh memudahkan penciptaan iklim yang sesuai untuk meneruskan semula proses damai.Palestin berhasrat untuk menubuhkan sebuah negara merdeka di Tebing Barat dan Semenanjung Gaza dengan Baitulmaqdis Timur sebagai ibu kotanya, wilayah yang ditawan Israel dalam perang 1967.Namun, rundingan damai terhenti sejak 2014 dan rakyat Palestin berkata perluasan penempatan Yahudi telah menjejaskan peluang sebuah negara yang berdaya maju ditubuhkan.Bulan puasa bagi umat Islam bermula pada akhir Mac.Pada tahun-tahun sebelumnya, pertempuran meletus di antara polis Israel dan penduduk Palestin di sekitar Masjid Al Aqsa Baitulmaqdis, pada kemuncak Ramadan.-REUTERS


Putin adakan lawatan mengejut ke Mariupol

MOSCOW, 19 Mac - Presiden Russia, Vladimir Putin mengadakan lawatan mengejut ke bandar Mariupol di wilayah Donetsk Ukraine yang berada di bawah kawalan Rusia sejak Mei lalu, kata Kremlin pada Ahad.Putin turut meluangkan masa beramah mesra dengan penduduk tempatan.Beliau diiringi Timbalan Perdana Menteri, Marat Khusnullin.Kremlin berkata Pemimpin Rusia itu melakukan lawatan ke bandar dengan memandu kereta dan melawat pembinaan semula teater muzikal.

Ini adalah lawatan pertama Putin ke wilayah Donbas timur sejak permulaan konflik Ukraine pada Februari tahun lalu.Lawatan itu juga dilakukan sebelum lawatan ke Moscow minggu ini oleh Presiden China, Xi Jinping, yang dilihat sebagai rampasan kuasa diplomatik untuk Putin.Beijing, sekutu strategik Moscow telah menggembar-gemburkan perjalanan itu sebagai "lawatan untuk keamanan" kerana ia cuba memainkan peranan sebagai orang tengah dalam konflik Ukraine.China telah berusaha untuk meletakkan dirinya sebagai parti berkecuali, menggesa Moscow dan Kyiv membuka rundingan.Tetapi pemimpin Barat telah berkali-kali mengkritik Beijing kerana gagal mengutuk serangan Rusia, menuduhnya menyediakan perlindungan diplomatik kepada Moscow untuk kempennya.-AFP


Bekas menteri kewangan Qatar berdepan tuduhan  rasuah, penyelewengan

DOHA, 19 Mac - Bekas Menteri Kewangan Qatar, Ali Sharif Al-Emadi berdepan pertuduhan termasuk penyelewengan dan penggubahan wang haram ketika memegang jawatan itu. Al-Emadi, 54, telah ditangkap pada Mei 2021 ketika dia merupakan salah seorang eksekutif perniagaan paling berpengaruh di Timur Tengah.Kesnya tidak didedahkan secara meluas kepada khalayak.

Dalam satu kenyataan ringkas seperti dilaporkan Agensi Berita Qatar, pendakwa raya mendakwa al-Emadi telah didakwa dengan "rasuah, pengagihan wang awam, salah guna jawatan, salah guna kuasa, kerosakan wang awam dan pengubahan wang haram.Dalam laporan sama, agensi berita berkenaan tidak menjelaskan jumlah wang yang didakwa dicuri bekas menteri kewangan itu.Nama al-Emadi menjadi terkenal di Emeriah Arab Bersatu (UAE) sewaktu emir sekarang menaiki tahta pada masa itu dan selepas menyelia transformasi Bank Nasional Qatar sehingga menjadi institusi pembiayaan terbesar di Timur Tengah.Selain menjadi seorang pegawai paling berkuasa di Qatar, al-Emadi pernah berkhidmat sebagai pengerusi bank, dilantik menganggotai lembaga pengarah dalam entiti menguruskan dana kekayaan Qatar dan presiden lembaga eksekutif Qatar Airways.-AFP


Sebuah pasar raya di selatan Ecuador kelam kabut akibat gempa

ECUADOR, 19 Mac - Gempa bumi kuat dengan 6.8 magnitud melanda Ecuador, menyebabkan pelanggan di sebuah pasar raya di selatan Ecuador panik dan bergegas keluar.Rakaman video oleh Andrea Erazo Ordóñez menunjukkan barang dalam pasar raya itu terjatuh dari rak dan terbalik.Agensi komunikasi presiden berkata gempa itu mengakibatkan 17 orang terkorban dan lebih 380 lagi cedera, sebahagian besarnya di wilayah El Oro.Menurut Institut Geofizik Ecuador, gempa awal itu diikuti dengan dua gegaran lemah susulan pada jam berikutnya.

Gempa turut dirasai di wilayah utara negara itu, namun laporan mengatakan keadaan itu tidak membawa bahaya kepada orang ramai serta harta benda. - REUTERS


Pyongyang lancar peluru berpandu keempat dalam tempoh seminggu

SEOUL, 19 Mac- Korea Utara melancarkan peluru berpandu balistik jarak dekat pada Ahad yang merupakan pelancaran kali keempat dalam tempoh seminggu.Ketua Turus Bersama Korea Selatan memaklumkan, Pyongyang melakukan pelancaran itu ketika Korea Selatan dan Amerika Syarikat (AS) mengadakan latihan ketenteraan secara bersama.Latihan ketenteraan selama 11 hari itu dikenali sebagai 'Freedom Shield' merupakan yang terbesar dilaksana kedua-dua negara dalam tempoh lima tahun."Tentera kami mengesan satu peluru berpandu balistik jarak dekat yang dilepaskan dari sekitar kawasan Tongchang-ri di wilayah Pyongan Utara pada pukul 11.05 pagi ke arah Laut Timur.Tentera kami mengekalkan kesediaan penuh dengan kerjasama erat dengan Amerika Syarikat," katanya.

Seoul dan Washington telah meningkatkan kerjasama pertahanan dalam menghadapi ancaman ketenteraan dan nuklear yang semakin meningkat dari Korea Utara.Pyongyang telah menjalankan beberapa siri ujian senjata terlarang yang semakin provokatif dalam tempoh beberapa bulan kebelakangan ini.Penganalisis sebelum ini menjangkakan, Korea Utara mungkin akan menggunakan latihan Korea Selatan-AS itu sebagai alasan untuk menjalankan lebih banyak pelancaran peluru berpandu dan mungkin juga ujian nuklear.-AFP


Mahkamah Jenayah Antarabangsa keluar waran tangkap terhadap Putin

THE HAGUE, 19 Mac - Mahkamah Jenayah Antarabangsa (ICC) mengeluarkan waran tangkap terhadap Presiden Vladimir Putin.Putin dituduh atas melakukan jenayah perang dengan memindahkan kanak-kanak dari Ukraine ke Russia secara paksa.ICC yang berpangkalan di The Hague memaklumkan pihaknya juga mengeluarkan waran tangkap terhadap Pesuruhjaya Presiden Russia bagi hak asasi kanak-kanak, Maria Lvova-Belova atas pertuduhan yang sama.Notis mahkamah itu dikeluarkan beberapa jam menyusuli berita lain yang berpotensi memberi kesan ketara kepada pencerobohan Russia di Ukraine.Ia termasuk lawatan Presiden China, Xi Jinping ke Moscow dan lebih banyak jet pejuang bagi pasukan tentera Kiev.

(Presiden Rusia Vladimir Putin (Kiri) dan Presiden China Xi Jinping bergambar semasa pertemuan mereka di Beijing pada 4 Februari 2022/FOTO AFP)

Lebih 16,000 kanak-kanak Ukraine dipindahkan secara paksa ke Rusia sejak pencerobohan pada 24 Februari tahun lalau.Kiev mendakwa sebahagian besar golongan itu ditempatkan di institusi serta rumah anak angkat.Pendakwa raya ICC, Karim Khan berkata, Putin kini boleh ditahan sekiranya beliau menjejakkan kaki di mana-mana lebih 120 negara anggota ICC.Menurut beliau, waran tangkap itu berdasarkan bukti forensik, penelitian dan apa yang diperkatakan oleh kedua-dua individu itu.“Bukti yang kami kemukakan tertumpu kepada jenayah terhadap kanak-kanak. Golongan itu merupakan paling terdedah dalam masyarakat kita,” katanya. Menurut ICC, hakim mendapati ada ‘alasan munasabah’ untuk mengesyaki Putin bertanggungjawab atas jenayah, sekali gus membenarkan permohonan waran tangkap yang dibuat oleh Khan pada 22 Februari lalu.Presiden ICC, Piotr Hofmanski berkata pelaksanaan waran itu ‘adalah bergantung pada kerjasama antarabangsa’.Putin menjadi presiden ketiga masih berkhidmat yang dikenakan waran tangkap oleh ICC.Pemimpin tertinggi itu tidak mungkin dihadap ke mahkamah dalam masa terdekat. - AFP


12 maut, gempa bumi kuat gegar Peru dan Ecuador

GUAYAQUIL, ECUADOR, 19 Mac- Sekurang-kurangnya 12 orang terbunuh, manakala seorang cedera dalam gempa bumi kuat yang menggegarkan Peru dan Ecuador, pada Sabtu.

Bangunan musnah, kenderaan remuk dan serpihan boleh dilihat di bandar seperti Machala dan Cuenca di Ecuador, ketika pegawai penyelamat bergegas menghulurkan bantuan.

Presiden Ecuador, Guillermo Lasso berkata setakat ini 12 kematian dilaporkan (11 di wilayah El Oro dan satu di wilayah Azuay).

"Saya menggesa orang ramai untuk kekal tenang dan mendapatkan maklumat melalui saluran rasmi mengenai kerosakan bangunan," katanya menerusi kemas kini di Twitter.

(Sebahagian bangunan yang musnah akibat gempa bumi di bandar Machala, Ecuador pada 18 Mac 2023/Foto AFP)

Kajian Geologi Amerika Syarikat (USGS) memberitahu gempa itu berlaku pada magnitud 6.8 skala Ritcher dan kedalaman hampir 41 batu (66 kilometer), berlaku pada 12.12 tengah hari waktu tempatan.

Pusat gempa adalah di perbandaran Ecuadoran Balao, berhampiran sempadan Peru, kata pihak berkuasa.

Gegaran itu juga kuat dirasai di bandar lain termasuk Guayaquil, Quito, Manabi dan Manta.

Di Peru, tiada kemalangan jiwa atau kerosakan besar dilaporkan setakat ini, di mana gempa bumi kelihatan kurang kuat.

Namun, di wilayah El Oro, tiga orang dilaporkan maut apabila sebuah menara tumbang dan menghempap mereka.

Pengarah Institut Geofizik Ecuador, Mario Ruiz dalam temu bual dengan radio FM Mundo berkata ia adalah magnitud yang agak tinggi untuk negara itu.

Pihak berkuasa seismologi Peru pada mulanya melaporkan magnitud 7.0, tetapi beberapa jam kemudian menurunkan magnitud tersebut kepada 6.7.

Sementara itu, Ketua Pusat Seismologi Kebangsaan Peru, Hernando Tavera memberi jaminan tiada kerosakan yang ketara pada struktur atau kemalangan jiwa di negara berkenaan.

Gegaran susulan pertama dengan magnitud 4.8 direkodkan di Balao, Ecuador dan tentera laut Ecuador berkata ia tidak mendatangkan ancaman tsunami.-AFP


Inisiatif Bijian Laut Hitam dilanjutkan

KUALA LUMPUR, 19 Mac- Perjanjian membenarkan eksport bijirin, bahan makanan dan baja dari pelabuhan yang ditetapkan Ukraine dilanjutkan.Perkara berkenaan disahkan menerusi kenyataan Stephane Dujarric, jurucakap Setiausaha Agung Pertubuhan Bangsa Bersatu (PBB) Antonio Guterres.Menurut kenyataan itu, PBB mengucapkan terima kasih kepada kerajaan Turkiye atas sokongan diplomatik dan operasinya untuk perjanjian tersebut, tetapi tidak menyatakan tempoh lanjutan itu.Perjanjian yang dikenali sebagai Inisiatif Bijian Laut Hitam, telah ditandatangani pada 22 Julai 2022.Perjanjian berkenaan dimeterai antara Rusia dan Ukraine secara berasingan di Istanbul dengan Turkiye dan PBB mengenai eksport bijirin dan baja dari Ukraine dan Rusia.Ia bertujuan memastikan bekalan ke pasaran global di tengah-tengah konflik bersenjata Rusia-Ukraine.

Perjanjian itu yang pada mulanya berkuat kuasa selama 120 hari, telah dilanjutkan pada pertengahan November 2022 selama 120 hari lagi hingga 18 Mac.Dalam dua penggal pertama inisiatif itu, kira-kira 25 juta tan metrik bijirin dan bahan makanan telah dieksport ke 45 negara, membantu menurunkan harga makanan global dan menstabilkan pasaran.-REUTERS


Kerjasama Menteri kewangan UK dan gabenor Bank England - sumber

LONDON, 18 Mac- Menteri Kewangan Britain Jeremy Hunt dan Gabenor Bank England Andrew Bailey sentiasa berhubung berkenaan nasib Kumpulan Kredit Suisse AG, menurut sumber yang mengetahui perkara itu.Kumpulan UBS AG sedang mempertimbang pengambilalihan saingan Switzerland Credit Suisse.Menurut sumber lain memberitahu Reuters pada Sabtu, krisis keyakinan terhadap bank berisiko menjejaskan kestabilan sistem kewangan global.Jurucakap Perbendaharaan enggan mengulas berkenaan perkara itu. Jurucakap Pihak Berkuasa Peraturan Prudential Bank of England, yang menyelia pemberi pinjaman, turut enggan mengulas.UK telah menjadi pasaran utama bagi pemberi pinjaman Switzerland. Entiti UK Credit Suisse, Credit Suisse International, mempunyai $60 bilion aset berwajaran risiko, menurut pemfailan terbaru syarikat itu.Bank itu juga mempunyai $44.6 bilion aset berwajaran risiko dalam unit Amerika Syarikat.- REUTERS


ICAO putuskan dengar kes MH17 terhadap Rusia

(Peguam menghadiri pemeriksaan hakim ke atas serpihan MH17 yang dibina semula di Reijen, Belanda, pada 26 Mei 2021/FOTO REUTERS)

MOSCOW, 18 Mac - Pertubuhan Penerbangan Awam Antarabangsa (ICAO) memutuskan untuk mendengar kes yang difailkan oleh Belanda dan Australia terhadap Rusia berhubung nahas pesawat MH17 di Donbas pada 2014, kata Menteri Luar Belanda Wopke Hoekstra pada Sabtu.Pada Mac 2022, Anggota Kabinet Belanda berkata bahawa kedua-dua negara telah memfailkan aduan terhadap Rusia membabitkan nahas pesawat MH17, lapor Sputnik.“Hari ini, Pertubuhan Penerbangan Awam Antarabangsa memutuskan untuk mendengar kes difailkan Belanda dan Australia terhadap Rusia kerana menembak jatuh pesawat #MH17... Ini adalah langkah penting ke arah mewujudkan kebenaran, keadilan dan akauntabiliti,” menurut ciapan Hoekstra menerusi Twitter.Belanda dan Australia akan terus melakukan segala usaha untuk "menuntut keadilan" bagi keluarga mangsa.Pada November, Mahkamah Daerah Hague mendapati dua warga Rusia, Igor Girkin dan Sergei Dubinsky serta seorang warga Ukraine Leonid Kharchenko didapati bersalah menembak jatuh pesawat MH17 serta menjatuhkan hukuman penjara seumur hidup tanpa kehadiran. Mereka juga perlu membayar 16 juta euro (US$17.2 juta) sebagai ganti rugi kepada keluarga mangsa. Defendan keempat, warga Rusia Oleg Pulatov, dibebaskan daripada pertuduhan. Mahkamah Hague tidak mengaitkan sistem pertahanan udara BUK secara langsung hingga membawa kepada nahas pesawat malang itu, tetapi berkata bahawa Rusia mengawal wilayah berkenaan ketika kejadian.Kesemua 298 penumpang dan kru pesawat terbunuh apabila Boeing 777 yang berlepas dari Amsterdam ke Kuala Lumpur ditembak jatuh di timur Ukraine, wilayah dikuasai puak pemisah yang didakwa menggunakan peluru berpandu dibekalkan oleh Moscow.Pada 2016, Pasukan Penyiasatan Bersama antarabangsa (JIT) yang diketuai Belanda membuat kesimpulan bahawa pesawat itu ditembak oleh peluru berpandu BUK buatan Rusia di Donbas. Kementerian Luar Rusia berkata bahawa dakwaan JIT berhubung kaitan Rusia dengan nahas itu adalah tidak berasas, sambil menambah bahawa siasatan itu berat sebelah. -BERNAMA-SPUTNIK

(298 penumpang dan kru pesawat terbunuh apabila Boeing 777 yang berlepas dari Amsterdam ke Kuala Lumpur ditembak jatuh di timur Ukraine/FOTO REUTERS)


Greece pecat ketua polis selepas protes tragedi kereta api

ATHENS, 18 Mac - Ketua polis negara Greece dipecat beberapa hari selepas pertempuran antara pasukan keselamatan dan penunjuk perasaan tercetus susulan tragedi maut kereta api di negara itu.Pejabat Perdana Menteri berkata ketua polis, Constantinos Skoumas telah diberhentikan kurang daripada dua bulan selepas disahkan menjawat jawatan tersebut.Tiada sebab khusus diberikan untuk keputusan itu ketika polis menghadapi kritikan awam yang meluas di mana mereka mengendalikan protes terhadap tragedi pada 28 Februari lalu di mana 57 orang terbunuh apabila dua kereta api bertembung."Pelantikan ketua polis baharu bertujuan (memperkenalkan) pelaksanaan pelan operasi polis yang lebih positif dan cekap mengenai keselamatan rakyat," kata pejabat PM.

(Penunjuk perasaan berarak di Athens, Greece bagi menyatakan protes terhadap tragedi kereta api yang mengakibatkan 57 orang maut di negara itu/AFP)

Dalam protes terbaharu pada Khamis, skuad polis rusuhan telah dirakam menuduh dan menyerang penunjuk perasaan secara aman di pusat Syntagma Square di Athens.Sebuah trak tunda polis turut dirakam merempuh sekumpulan penunjuk perasaan yang cuba menghalang jalan Athens dengan tong sampah, menyebabkan seorang penunjuk perasaan terjatuh.Bencana kereta api itu telah mencetuskan protes kemarahan selama berminggu-minggu dan kadang-kala bertukar ganas serta menimbulkan tekanan besar kepada kerajaan konservatif Perdana Menteri, Kyriakos Mitsotakis menjelang pilihan raya yang dijangkakan pada Mei depan - AFP


Bekas PM Pakistan, Imran Khan bimbang ditahan

LAHORE, 18 Mac - Bekas Perdana Menteri Pakistan, Imran Khan akan dihadapkan ke mahkamah pada Sabtu ketika polis menyerbu rumahnya dan selepas beliau menyatakan rasa bimbang  ditahan ketika konfrontasi dengan kerajaan yang telah menyebabkan pertempuran sengit dengan penyokongnya.Rakaman dari parti Tehreek-E-Insaf (PTI) yang dipimpin Imran menunjukkan polis memukul dan menahan penyokongnya di Lahore.Tindakan itu menyusul selepas beberapa hari konfrontasi dan pertempuran sengit antara polis dan penyokongnya di mana polis cuba menahan beliau pada Selasa lalu.Imran akan hadir ke mahkamah selepas menyatakan bimbang akan ditahan.

(Penyokong bekas Perdana Menteri Pakistan, Imran Khan berkumpul di sekeliling keretanya ketika beliau meninggalkan kediamannya di Lahore/AFP)

"Saya ingin memberitahu anda semua bahawa mereka telah membuat rancangan untuk menangkap saya. Ini menandakan niat jahat mereka. Saya bersedia untuk pergi ke mahkamah Islamabad. Tetapi cara mereka menyerang rumah saya, niat di sebaliknya bukan untuk mengemukakan saya ke mahkamah tetapi untuk memasukkan saya ke dalam penjara,” kata Imran dalam mesej video yang dikeluarkan oleh parti PTI beliau.Beliau sedang berdepan pertuduhan di mahkamah kerana didakwa menjual secara haram hadiah negara yang diberikan kepadanya semasa memegang jawatan Perdana Menteri.Imran berkata beliau mengikut prosedur undang-undang dalam memperolehi hadiah tersebut. -REUTERS


Taufan Yaku akibatkan 50 kematian, lebih 50,000 orang terjejas

LIMA, 18 Mac - Taufan Yaku dan banjir serta tanah runtuh yang berlaku mengakibatkan sekurang-kurangnya 50 kematian di Peru sejak beberapa bulan lalu dan lebih 50,000 orang terjejas, kata Presiden Peru, Dina Boluarte.Taufan kuat tersebut mengundang malapetaka di seluruh negara Amerika Selatan itu dan sekurang-kurangnya 50 kematian dan 48 orang dilaporkan cedera dari tempoh 1 Januari hingga 14 Mac lalu.Selain itu, lebih 1,300 rumah musnah, 640 kilometer jalan raya dan 111 jambatan rosak, lebih 11,000 hektar tanaman terjejas dan 28,000 haiwan hilang, menurut data rasmi.Hujan lebat yang dicetuskan Taufan Yaku membawa kepada peningkatan paras air di Sungai Rimac yang melepasi ibu kota Lima.

(Hujan lebat yang dicetuskan Taufan Yaku membawa kepada peningkatan paras air di Sungai Rimac yang melepasi ibu kota Lima/ Foto REUTERS)

Hujan lebat turut membanjiri jalan-jalan di daerah San Miguel dengan pekerja bertungkus lumus mengalihkan air banjir ke dalam sistem perparitan.Sebuah hospital di bandar itu juga telah terjejas, di mana bilik-bilik yang ditenggelami air dan bumbung serta siling yang rosak telah menyebabkan gangguan kepada operasinya.Doktor dan jururawat dilihat cuba mengeluarkan air banjir dari bangunan itu dengan menggunakan baldi dan penyapu.Presiden Boluarte pada Jumaat menyeru semua sektor masyarakat untuk berusaha membangunkan semula negara yang dilanda bencana itu. -REUTERS


Rakyat Indonesia sambut kehadiran Ramadan dalam peningkatan inflasi

JAKARTA, 18 Mac - Indeks harga pengguna (CPI) Indonesia meningkat kepada 5.47% pada Februari tahun ini, berbanding 2.64% pada Mac tahun lalu pada bulan Ramadan ketika itu, menurut data bank pusat terkini.Ketika rakyat Indonesia bersiap sedia menyambut kehadiran bulan Ramadan akan datang, peningkatan inflasi dilihat melemahkan semangat mereka.Kenaikan harga sangat dirasai oleh pembeli yang memenuhi pasar basah di Jakarta bagi membeli ikan, daging dan sayur-sayuran pada harga paling murah menjelang bulan Ramadan.“Dulu kami boleh sediakan makanan selama dua hari, kini hanya boleh buat hari demi hari,” kata suri rumah, Titin."Setiap harga makanan melambung tinggi. Saya berharap semuanya boleh kembali seperti biasa, kerana harga telah naik tiga kali ganda."Harga makanan di Indonesia lazimnya meningkat menjelang bulan Ramadan, ditambah dengan faktor kekurangan minyak sawit mentah, yang membawa kepada kenaikan harga minyak masak sejak tahun lalu.

(Indeks harga pengguna (CPI) Indonesia meningkat kepada 5.47% pada Februari tahun ini, berbanding 2.64% pada Mac tahun lalu pada bulan Ramadan ketika itu/Foto REUTERS)

Tahun ini, harga makanan terutamanya beras dan minyak masak, sekali lagi meningkat di kebanyakan wilayah pada bulan lalu dan ia dijangka meningkat lagi dalam beberapa minggu akan datang berikutan permintaan tinggi, menurut gabenor bank pusat tersebut.Pembeli juga tidak sabar untuk berbelanja berbanding setahun lalu apabila langkah penutupan akibat COVID-19 yang berlarutan menghalang orang ramai daripada berkumpul dalam jumlah besar dan mengehadkan pembelian mereka.“Kami mengharapkan lebih banyak jualan kurma pada musim umrah, musim haji dan Ramadan,” kata penjual kurma, Lisa Nurainun memandangkan kurma biasa dimakan pada bulan puasa.Laporan media terkini mengenai skandal cukai di Indonesia membabitkan pegawai pertengahan dan tinggi, diburukkan lagi dengan liputan media sosial yang menunjukkan gaya hidup mewah ahli keluarga pegawai awam, juga menyerlahkan jurang pendapatan di negara itu.Bagi membantu rakyat Indonesia menangani inflasi yang bertambah buruk dengan jangkaan cuaca kering dan penurunan dalam pengeluaran makanan, ketua menteri ekonomi Airlangga Hartarto berkata kerajaan akan menyediakan bantuan dengan mengagihkan beras, telur dan ayam pada bulan Ramadan. -REUTERS


Meta lancar perkhidmatan berbayar untuk Facebook, Instagram

WASHINGTON, 18 Mac-Meta hari ini mengumumkan bahawa ia melancarkan perkhidmatan pengesahan berbayar untuk Instagram dan Facebook, dengan bayaran bulanan.Ketua Pegawai Eksekutif Meta Mark Zuckerberg berkata pengguna perlu membayar US$11.99 (RM54) sebulan jika menggunakan aplikasi laman sesawang dan US$14.99 (RM67.5) sebulan di telefon bimbit untuk tanda semak biru.“Anda boleh mendapatkan lencana, perlindungan penyamaran proaktif dan akses terus kepada sokongan pelanggan,” lapor United Press International (UPI) memetik kenyataan Zuckerberg menerusi Saluran Meta di Instagram.Perkhidmatan langganan itu pertama kali dilancarkan di Australia dan New Zealand bulan lepas dan memerlukan kad pengenalan untuk mengesahkan identiti.Pengguna juga tidak dibenarkan menukar nama profil, nama pengguna, foto dan lain-lain melainkan mereka memfailkan semula proses pengesahan.Pengguna juga perlu berumur 18 tahun untuk layak bagi perkhidmatan pengesahan.Bagaimanapun, pengguna Facebook dan Instagram yang sudah disahkan tidak perlu membayar.-BERNAMA


Waran ICC untuk Putin adalah wajar - Biden

WASHINGTON, 18 Mac- Presiden AS, Joe Biden berkata waran tangkap yang dikeluarkan oleh Mahkamah Jenayah Antarabangsa untuk Presiden Rusia Vladimir Putin adalah wajar."Saya rasa ia wajar," kata Biden.Biden juga menyatakan bahawa walaupun ICC tidak diiktiraf oleh Amerika Syarikat, organisasi itu membuat hujah yang baik untuk waran itu.Pada hari Jumaat, ICC mengeluarkan waran tangkap untuk Putin serta Pesuruhjaya Hak Kanak-Kanak Rusia Maria Lvova-Belova atas alasan dakwaan "pengusiran yang menyalahi undang-undang" kanak-kanak Ukraine ke Rusia.Jurucakap Kremlin Dmitry Peskov telah berulang kali menyatakan bahawa Rusia bukan parti kepada ICC dan bidang kuasanya tidak diiktiraf oleh Moscow jadi sebarang keputusannya terhadap negara itu adalah terbatal dari sudut undang-undang.Rusia menganggap sebarang waran oleh Mahkamah Jenayah Antarabangsa adalah tidak sah kerana ia tidak mempunyai sebarang bidang kuasa ke atas Rusia, kata Duta Besar Rusia ke Pertubuhan Bangsa-Bangsa Bersatu Vassily Nebenzia semasa sesi Majlis Keselamatan PBB.

(Presiden AS, Joe Biden / FOTO REUTERS)

Nebenzia juga menggariskan bahawa waran telah diumumkan pada malam sebelum pencerobohan Iraq di mana ICC mempunyai bidang kuasa tetapi sama sekali tidak melakukan apa-apa untuk membawa penjenayah ke akaun."Semua petunjuk ICC telah benar-benar mengambil jalan ke arah pencairan diri pertama sekali berkenaan dengan kuasa dan pengiktirafan antarabangsanya," tambahnya. -AFP


4 maut helikopter terhempas di Brazil

SAO PAULO, 18 Mac- Empat orang terbunuh selepas helikopter yang mereka naiki terhempas di jalan di Sao Paulo, Brazil, di Amerika Selatan, kata Jabatan Bomba.Kemalangan itu berlaku pada pukul 2.35 petang waktu tempatan di kejiranan Barra Funda di kawasan barat bandar, kata Jabatan Bomba menerusi akaun Twitternya.Jabatan Bomba memaklumkan, sembilan kenderaan terjejas akibat kemalangan itu dan akan mengemaskini maklumat sekiranya terdapat pertambahan.

Menurut media tempatan, helikopter itu adalah Robinson R44 Raven II, yang dimiliki oleh sebuah syarikat teksi udara.Sao Paulo mempunyai 411 helikopter berdaftar persendirian, dengan 2,200 perjalanan harian bagi setiap data 2021, menurut Persatuan Juruterbang Helikopter Brazil. -REUTERS


Askar perempuan ditemukan mati akibat gangguan seksual

HOUSTON, 18 Mac- Kumpulan sivik Latino menggesa pihak berkuasa untuk menyiasat kematian seorang askar Mexico-Amerika yang telah menjadi sasaran gangguan seksual di pangkalan tentera di mana kematian serupa berlaku pada 2020.Tentera berusia 20 tahun, Ana Basaldua Ruiz, ditemukan mati di kuartersnya di Fort Hood, pangkalan tentera Texas tempat dia berkhidmat, pada 13 Mac, kata pejabat akhbar tentera di pangkalan itu dalam satu kenyataan."Kami bimbang dengan laporan keluarganya, bahawa anak perempuan mereka menjadi sasaran gangguan seksual berulang," kata Analuisa Tapia, pengarah daerah untuk Liga Rakyat Amerika Latin Bersatu, kumpulan Hispanik tertua dan terbesar di AS .Tapia dan ahli kumpulan lain, yang dikenali sebagai LULAC, membaca satu kenyataan dan mengadakan sidang akhbar pada Jumaat di luar pintu pagar Fort Hood, utara Austin."LULAC menuntut siasatan segera, penuh dan telus terhadap dakwaan ini. Siasatan ini perlu dimulakan sekarang," kata Tapia sambil menambah bahawa ia mesti dilakukan oleh "pihak berkuasa luar", bukan tentera.Ibu mangsa, Alejandra Ruiz, memberitahu rangkaian Telemundo bahawa anak perempuannya memberitahunya "seorang sarjan mengganggunya" dan bahawa dia sedang diburu.Dia diberitahu bahawa anak perempuannya "menggantung diri," tetapi dia tidak mempercayainya."Sepatutnya mereka menganggapnya sebagai bunuh diri, dan mereka akan memulakan siasatan," bapanya, Baldo Basaldua, memberitahu rangkaian itu.Dalam kenyataan kedua, yang dikeluarkan pada Khamis, pejabat akhbar asas berkata "tiada perbuatan keji yang nyata" dalam kematian itu tetapi penyiasat akan "mengumpul semua bukti dan fakta untuk memastikan mereka menemui apa yang berlaku."

"Maklumat yang berkaitan dengan sebarang kemungkinan gangguan akan ditangani dan disiasat sepenuhnya."Kematian berlaku di pangkalan yang sama di mana pada 2020 Vanessa Guillen, seorang askar Mexico-Amerika berusia 20 tahun, ditemui dibunuh selepas mengecam gangguan seksual.Dia hilang pada April 2020, dan mayatnya yang dicacatkan ditemui dua bulan kemudian berhampiran pangkalan itu.Sedozen pegawai telah dibuang susulan kematiannya di tengah-tengah demonstrasi menuntut dihentikan sewenang-wenangnya bagi jenayah seks ke atas pemasangan tentera.Presiden Joe Biden pada awal 2022 menandatangani perintah eksekutif yang menjadikan gangguan seksual dalam tentera sebagai kesalahan jenayah, memecat pegawai pemerintah daripada sebarang penyiasatan yang berkaitan dan melindungi penuduh daripada tindakan balas. -AFP


Sedia hidangan daripada bahan makanan yang dibuang

MALMO, 18 Mac - Sebuah restoran di Malmo, di selatan Sweden menyediakan hidangan hanya menggunakan bahan makanan yang di buang.

Tindakan itu sebagai memberi kesedaran tentang pembaziran makanan dalam kalangan masyarakat.

Pemilik bersama restoran itu, Ellinor Lindblom Mohlin dan Erik Andersson Mohlin berhenti daripada bekerja di restoran bertaraf lima bintang dan memperkenalkan hidangan makanan tengah hari yang dinamakan 'Spill,' bahasa Sweden untuk 'sisa', pada Mei 2018.

Mereka mendapatkan bahan daripada pemborong dan pembekal dari wilayah Skane di selatan Sweden.

Pekerja dapur akan menyaring bahan makanan seawal pukul 7.00 pagi untuk melihat samada ia telah tamat tempoh atau masih boleh digunakan.

Daging, sayur-sayuran dan bahan-bahan lain akan dibuang oleh pembekal walaupun ia selamat untuk dimakan, memandangkan ia hampir dengan tarikh luput atau mempunyai sedikit kerosakan.

Konsep itu mendapat sambutan daripada orang ramai dan pemilik restoran itu bercadang untuk menambah cawangan kedua di Malmo pada 2023.

Agensi perangkaan Kesatuan Eropah, Eurostat menganggarkan hampir 57 juta tan sisa makanan, atau 127 kg bagi setiap penduduk direkodkan pada tahun 2020. - REUTERS


Zoo Athens selamatkan anak harimau putih dipercayai mangsa perdagangan

ATHENS, 18 Mac - Seekor anak harimau putih diselamatkan oleh doktor haiwan Greece, setelah ditinggalkan dalam tong sampah di zoo Athens, dipercayai menjadi mangsa perdagangan.

Anak harimau putih berusia tiga bulan itu ditemui pada 28 Februari di bawah tong sampah tempat letak kereta Taman Zoologi Attica oleh seorang pembersih.

"Ini adalah kali pertama kami menjumpai haiwan yang dibuang di luar zoo kami," kata pengasas zoo Jean-Jacques Lesueur.

"Maksud saya, kami mempunyai beberapa kes haiwan yang dibuang, tetapi biasanya ia adalah haiwan peliharaan terbiar seperti anak anjing, anak kucing, kura-kura ... tetapi harimau? Tidak pernah."

Video kamera keselamatan zoo menunjukkan sebuah kenderaan menuju ke tong sampah pada tengah malam dan pihak berkuasa sedang mengesan nombor plat kenderaan tersebut, kata Lesueur.

Anak harimau putih itu ditemui dalam keadaan kurus dan dehidrasi.

Pemeriksaan x-ray juga menunjukkan terdapat pin logam telah diletakkan di salah satu kaki anak harimau malang itu.

Lesueur berkata Pertubuhan hidupan liar dan kebajikan haiwan antarabangsa telah menghubungi zoo untuk menawarkan bantuan, katanya. - REUTERS


PM Thailand keluarkan dekri bubar parlimen

BANGKOK, 18 Mac - Perdana Menteri Thailand Prayuth Chan-o-cha berkata beliau telah mengeluarkan dekri bagi membubarkan Parlimen.Dekri itu memerlukan kelulusan daripada raja Thailand dan akan berkuat kuasa sebaik sahaja diterbitkan dalam Warta Diraja. "Saya sudah sediakan (dekri), kita perlu tunggu pengumuman dalam Warta Diraja," kata Prayuth kepada pemberita di bandar utara Chiang Mai.Apabila ditanya bilakah akan berlaku, dia berkata: "Kami perlu menunggu."Media tempatan melaporkan perutusan itu mungkin diterbitkan pada 20 Mac.Dewan Rakyat hanya akan melengkapkan penggal empat tahunnya pada 23 Mac.Bawah perlembagaan, pilihan raya umum akan diadakan sekurang-kurangnya 45 hari selepas pembubaran parlimen dan tidak melebihi 60 hari.Bagaimanapun, pilihan raya umum mesti diadakan dalam tempoh 45 hari selepas penggal Dewan Rakyat berakhir pada 23 Mac.

Suruhanjaya Pilihan Raya akan mengumumkan tarikh pilihan raya selepas pembubaran.Prayuth dijangka bertanding dalam pilihan raya umum akan datang walaupun had lapan tahun sebagai perdana menteri berakhir pada 2025.Prayuth, 68, bekas jeneral tentera mengetuai rampasan kuasa tentera pada 2014, akan bertanding di bawah parti baharu- Parti Negara Thai Bersatu.Beliau akan bertanding dengan Paetongtarn Shinawatra, anak perempuan bekas perdana menteri Thaksin Shinawatra dan anak saudara Yingluck. - REUTERS


Xi Jinping lawat Rusia, tingkat kerjasama strategik

BEIJING, 17 Mac- Presiden China, Xi Jinping akan mengadakan lawatan ke Rusia pada minggu depan, lawatan pertamanya sejak empat tahun lalu.“Atas jemputan Presiden Vladimir Putin dari Persekutuan Rusia, Presiden Xi Jinping akan mengadakan lawatan negara ke Rusia dari 20 hingga 22 Mac,” kata kementerian itu dalam satu kenyataan.Kali terakhir Xi melawat Rusia pada 2019, walaupun Putin menghadiri majlis perasmian Sukan Olimpik Musim Sejuk di Beijing tahun lepas dan kedua-dua pemimpin itu turut bertemu pada perhimpunan keselamatan serantau di Uzbekistan pada September.Kerjasama strategik menjadi agenda utama perbincangan kedua pemimpin itu selain menyasarkan menandatangani perjanjian penting antara Rusia dan China.Lawatan itu diterima China selepas lebih setahun pencerobohan Moscow ke atas negara jiran, Ukraine.China telah berusaha untuk menggambarkan dirinya sebagai parti neutral dalam konflik itu, tetapi kedudukannya telah dikritik oleh beberapa pemimpin Barat sebagai tidak mempunyai kredibiliti dan memberikan sokongan tersirat untuk Moscow.China dan Rusia yang merupakan rakan sekutu strategik, dengan kedua-dua pihak kerap menggembar-gemburkan hubungan diplomatik yang akrab.Menteri Luar China, Qin Gang memaklumkan kepada rakan sejawatnya di Ukraine, Dmytro Kuleba agar kembali berunding dengan Rusia untuk mencapai penyelesaian dalam krisis politik kedua negara.- AFP


New Zealand haramkan TikTok daripada peranti Ahli Parlimen

WELLINGTON, 17 Mac - New Zealand menjadi negara barat baharu yang melarang aplikasi media sosial milik China TikTok daripada peranti Ahli Parlimenya kerana kebimbangan keselamatan mengenai platform itu.Ketua Eksekutif Perkhidmatan Parlimen, Rafael Gonzalez-Montero berkata TikTok akan diharamkan pada semua peranti yang mempunyai akses kepada rangkaian Parlimen New Zealand menjelang akhir Mac ini.

Gonzalez-Montero berkata risiko itu tidak boleh diterima dalam persekitaran Parlimen New Zealand sekarang."Keputusan ini telah dibuat berdasarkan analisis pakar kami sendiri dan selepas perbincangan dengan rakan sekerja kami di pihak kerajaan dan antarabangsa," katanya.TikTok mendapat perhatian yang semakin meningkat kerana kebimbangan data pengguna daripada aplikasi yang dimiliki oleh syarikat ByteDance yang berpangkalan di Beijing itu boleh menjejaskan kepentingan keselamatan Barat.New Zealand menyertai Kanada, Britain dan Amerika Syarikat dalam melarang aplikasi popular itu.-AFP


Pentadbiran Taliban perlukan penilaian bebas - PBB

NEW YORK, 17 Mac - Majlis Keselamatan Pertubuhan Bangsa Bersatu (PBB) meminta Setiausaha Agungnya, Antonio Guterres untuk membuat penilaian bebas terhadap pentadbiran Taliban di Afghanistan termasuk cabaran mendepani penindasan hak wanita dan kanak-kanak di negara itu.15 ahli majlis sebulat suara menerima resolusi tersebut kerana melihat ia akan memberi pendekatan baharu antarabangsa terhadap pemerintah Taliban.Duta PBB ke Emiriah Arab Bersatu (UAE), Lana Nusseibeh berkata langkah itu bukti cabaran luar biasa di Afghanistan yang perlu ditangani segera.

"Dengan meminta penilaian bebas ini, Majlis mengambil langkah berhati-hati dan bertindak balas terhadap krisis yang sukar. Ini memerlukan kepakaran luar dengan pemikiran segar."Secara asasnya, pendekatan sedia ada, tidak mencukupi untuk Afgahnistan. Saya fikir itu adalah mesej utama yang disepakati Majlis," katanya.Taliban merampas kuasa pada Ogos 2021 selepas tentera Amerika Syarikat berundur dari negara itu selepas perang selama 20 tahun.Sejak itu, Taliban mula mengenakan sekatan antarannya larangan wanita dari hadir ke sekolah dan universiti, selain tidak dibenarkan keluar tanpa ditemani ahli keluarga lelaki dan perlu menutup muka.-AFP


Waran tangkap bekas PM Pakistan digantung

LAHORE, 17 Mac - Waran tangkap terhadap bekas Perdana Menteri Pakistan, Imran Khan digantung hari ini.Khan sebelum ini digulingkan menerusi undi tidak percaya yang dilakukan tahun lalu menyebabkan beliau disiasat dengan puluhan kes berkaitan undang-undang.Waran tangkap yang dikeluarkan sebelum ini adalah disebabkan tindakannya yang gagal hadir ke Mahkamah Islamabad untuk menjawab kes yang dibawa oleh Suruhanjaya Pilihan Raya Pakistan kerana didakwa tidak mengisytiharkan hadiah yang diterima ketika menjadi Perdana Menteri serta mendapat keuntungan daripada menjual hadiah itu.

Percubaan polis pada minggu ini untuk menahan Khan, 70, berakhir dengan pertempuran sengit dengan penyokongnya di luar rumah.Perbalahan undang-undang di mahkamah sejak semalam akhirnya mendapat kata putus apabila waran tangkap terbabit akhirnya digantung."Mahkamah Tinggi Islamabad menggantung waran tangkap itu dan ia tidak boleh dijamin serta Khan akan hadir ke mahkamah esok," kata seorang daripada anggota kanan pasukan undang-undangnya, Faisal Chaundhry.Selepas waran tangkap itu ditarik balik, Khan meninggalkan rumahnya buat kali pertama dalam tempoh beberapa hari untuk hadir ke mahkamah bagi kes yang didakwa.Puluhan penyokongnya mengerumuni konvoi Khan sambil bersorak dan mengibarkan bendera Pakistan Tehreek-e-Insaf (PTI) Khan.Selasa lalu, anggota keselamatan bertempur dengan penyokong di hadapan rumahnya sambil melepaskan gas pemedih mata serta mengelak daripada terkena batu yang dilemparkan oleh orang ramai yang sedang marah.Sejak kejadian itu, penyokong Khan terus mengawal di luar rumahnya dan berwaspada supaya pihak polis tidak kembali ke kawasan itu untuk menahan bekas pemimpin terbabit.Khan berkata, beliau takut sekiranya ditahan kerana pihak berkuasa mahu memenjarakannya bagi menghalang daripada bertanding dalam pilihan raya yang akan diadakan menjelang Oktober ini.-AFP


Pandemik COVID-19 akan berakhir, dianggap sebagai selsema - WHO

GENEVA, 17 Mac - Pandemik COVID-19 boleh mereda pada tahun ini dan hanya akan menular seperti selsema, kata Pertubuhan Kesihatan Sedunia (WHO).WHO yakin akan menamatkan darurat pada tahun ini serta berharap fasa pandemik bagi virus itu akan berakhir.Hujung minggu lalu menandakan sudah tiga tahun WHO mengisytiharkan virus berkenaan sebagai pandemik walaupun ketuanya, Tedros Adhanom Ghebreyesus menegaskan negara lain sepatutnya sudah mengambil tindakan membendung penularannya beberapa minggu sebelum itu.

"Saya berpendapat, kita nanti akan sampai satu tahap di mana melihat COVID-19 ini sebagai satu influenza yang bermusim. Virus itu akan terus membunuh dan akan memberi ancaman kepada sektor kesihatan."Namun, saya percaya pada masa akan datang virus ini tidak lagi mengganggu masyarakat kita atau ganggu sistem hospital seperti yang disuarakan oleh Tedros sebelum ini," kata Pengarah Kecemasan WHO, Michael Ryan pada sidang media.Tedros sebelum ini memaklumkan dunia kini berada dalam kedudukan yang jauh lebih baik berbanding ketika wabak itu menular."Saya yakin pada tahun ini wabak COVID-19 akan berakhir sebagai kecemasan kesihatan awam bagi kebimbangan antarabangsa (PHEIC)," katanya.-AFP


China dakwa Washington tiada bukti TikTok ancam keselamatan negara AS

ISTANBUL, 17 Mac- China pada Khamis mendakwa Washington tidak memberikan sebarang bukti bahawa aplikasi perkongsian video Tik Tok merupakan ancaman pada keselamatan negara Amerika Syarikat (AS).“AS masih belum membuktikan bahawa Tik Tok mengancam keselamatan negaranya,” lapor Anadolu Agency memetik kenyataan jurucakap kementerian luar China Wang Wenbin pada sidang akhbar di Beijing.Wang menuduh Washington menyebar maklumat salah dan menyekat Tik Tok.“AS wajar berhenti menyebarkan maklumat salah tentang keselamatan datanya, berhenti daripada menindas syarikat yang berkaitan dan menyediakan persekitaran yang terbuka, adil dan tidak mendiskriminasi peniagaan asing untuk melabur dan beropersi di AS,” katanya.Kebimbangan Beijing terhadap kemungkinan tindakan oleh Washington terhadap aplikasi perkongsian video itu muncul selepas pemilik Tik Tok China berkata pentadbiran Biden telah meminta mereka menjual saham syarikat itu atau berhadapan risiko diharamkan di AS.“China percaya bahawa keselamatan data tidak boleh digunakan sebagai alat untuk menyalahgunakan konsep keselamatan negara dan kuasa negara untuk menindas syarikat asing,” kata Wang.Menurut eksekutif platform itu, 60 peratus saham syarikat induk Tik Tok ByteDance dimiliki oleh pelabur asing, 20 peratus oleh pekerja manakala 20 peratus lagi oleh pengasasnya.- BERNAMA


Singapura import 1GW elektrik rendah karbon dari Kemboja

MOSCOW, 17 Mac - Singapura akan mengimport 1 gigawatt elektrik rendah karbon dari Kemboja tidak lama lagi, yang merupakan import elektrik terbesar negara itu setakat ini, kata Pihak Berkuasa Pasaran Tenaga Singapura pada Khamis."Pihak Berkuasa Pasaran Tenaga (EMA) memberi kelulusan bersyarat kepada Keppel Energy Pte. Ltd. untuk mengimport 1 gigawatt (GW) elektrik dari Kemboja. Ia adalah kelulusan bersyarat pertama import elektrik oleh EMA yang menandakan peristiwa penting dalam usaha Singapura untuk mengimport sehingga 4 GW elektrik rendah karbon menjelang 2035," kata EMA dalam satu kenyataan.Elektrik yang diimport itu dihasilkan menerusi kaedah rendah karbon, termasuk loji kuasa hidro, solar dan angin dan dipindahkan melalui kabel baharu dasar laut, menurut kenyataan itu.Singapura adalah antara negara yang bersedia untuk beralih kepada ekonomi hijau. Kenaikan harga tenaga pada 2022 mendorong Singapura untuk menamatkan pergantungannya kepada bahan api fosil, lapor Sputnik.-BERNAMA-SPUTNIK


Korea Utara sah lancar ICBM Hwasong-17

(Gambar dikeluarkan kerajaan Korea Utara menunjukkan pelancaran ICBM, semalam/ KCNA)

SEOUL, 17 Mac- Korea Utara mengesahkan ujian projektil dilancarkannya, semalam, adalah peluru berpandu balistik antara benua (ICBM) dikenali sebagai Hwasong-17, lapor agensi berita negara itu, KCNA.Pelancaran peluru berpandu itu, yang terdahulu dilaporkan Seoul, dilakukan ketika Korea Selatan dan Amerika Syarikat (AS) menjalankan latihan ketenteraan bersama yang disifatkan sebagai 'provokatif serta agresif', menurut laporan berkenaan, hari ini.Ia adalah kali ketiga Korea Utara menunjukkan keupayaan senjata peluru berpandu dimilikinya hanya dalam tempoh sejak Ahad lalu.Pyongyang melancarkan Hwasong-17 ketika Presiden Korea Selatan, Yoon Suk Yeol, menuju ke Tokyo bagi menghadiri sidang kemuncak bertujuan memulihkan hubungan, sekali gus membina kerjasama dengan Jepun untuk berdepan ancaman tindakan Korea Utara berterusan melakukan ujian peluru berpandu."Ujian peluru berpandu itu dilancarkan sebagai memberi amaran lebih keras kepada musuh yang sengaja meningkatkan ketegangan di semenanjung Korea," lapor KCNA.Menurut laporan itu lagi, Pyongyang memaklumkan bahawa peluru berpandu itu terbang kira-kira 1,000 kilometer (km) pada altitud maksimum sekitar 6,000km sebelum mendarat tepat di kawasan pratetap dalam perairan terbuka di Laut Timur.Seoul dan Washington meningkatkan kerjasama pertahanan dalam menghadapi ancaman ketenteraan serta nuklear yang semakin membimbangkan daripada Korea Utara.Pyongyang melancarkan dua peluru berpandu jarak dekat, Selasa lalu, selain melepaskan dua peluru berpandu jelajah strategik dari sebuah kapal selam pada Ahad, iaitu beberapa jam sebelum latihan ketenteraan bersama AS-Korea Selatan dikenali sebagai 'Freedom Shield' bermula Isnin dengan dijadualkan berlangsung selama 10 hari.

(Seorang lelaki berjalan melepasi skrin televisyen yang menunjukkan siaran berita rakaman fail ujian peluru berpandu Korea Utara/ AFP)

Dua negara bersekutu itu menekankan, latihan 'Freedom Shield' memfokus kepada 'persekitaran keselamatan yang berubah' susulan peningkatan ancaman daripada Korea Utara.Korea Utara pula melihat semua program seumpama itu sebagai latihan untuk pencerobohan, dan berulang kali memberi amaran akan melakukan tindak balas 'besar.' - AFP


Lapan ditahan penyokong bola sepak bertempur

(Foto menunjukkan kenderaan polis dibakar peminat bola sepak yang merusuh / AFP)

NAPLES, 17 Mac- Tiga peminat bola sepak Jerman dan lima warga tempatan ditahan berikutan pertempuran dengan polis di Naples ketika aksi Liga Juara-Juara Napoli dengan Eintracht Frankfurt pada Khamis.Akibat daripada itu, kesemua mereka dilarang daripada memasuki stadium Naples antara lima dan lapan tahun, kata polis.Enam pegawai polis cedera dalam insiden tersebut, menurut Ketua Polis Naples, Alessandro Giuliano.Pertembungan pertama berlaku pada sebelah petang, dan berterusan selepas perlawanan, kemenangan mudah 3-0 untuk Napoli yang membawa mereka mara ke suku akhir Liga Juara-Juara buat kali pertama.Bom asap dan suar, kerusi, botol dan tiang logam dilemparkan ke arah polis, yang bertindak balas dengan gas pemedih mata. Kemudian, peminat Napoli dirakam oleh media Itali melemparkan objek ke arah bas yang membawa peminat Eintracht.Polis sedang mengenal pasti 470 peminat Jerman yang tinggal di bandar itu, dan sedang memeriksa imej untuk mengenal pasti mereka yang bertanggungjawab, kata Giuliano dalam sidang akhbar.Keadaan menjadi lebih buruk apabila berpuluh-puluh penyokong Atalanta, yang mempunyai sejarah konflik dengan peminat Napoli, bergabung tenaga dengan penyokong pasukan Jerman.Datuk Bandar Naples Gaetano Manfredi mengutuk keganasan tersebut dan menyifatkannya sebagai 'tindakan yang tidak boleh diterima', manakala ahli politik pembangkang mempersoalkan cara kerajaan mengendalikan situasi itu, terutama Menteri Dalam Negeri Matteo Piantedosi.Pemain Napoli Juan Jesus berkata serangan itu mencemarkan imej bandar serta buruk untuk bola sepak.Ahli lembaga pengarah Eintracht Frankfurt Philipp Reschke turut melahirkan rasa kecewanya."Kami amat kesal dengan peristiwa yang berlaku di sini. Tiada apa-apa yang boleh membenarkan keganasan ini... ia tidak boleh diterima," kata Reschke pada Khamis sebelum pasukan itu menaiki penerbangan pulang ke Frankfurt."Ia memudaratkan bola sepak, ia memudaratkan Eintracht Frankfurt dan ia memudaratkan usaha kami untuk menyokong penyokong yang mahu menonton perlawanan tanpa sekatan di stadium."Walaupun Eintracht memutuskan untuk tidak menjual tiket untuk bahagian tempat lawan di Naples untuk perlawanan kedua pusingan 16 terakhir, penyokong Jerman tetap telah pergi ke selatan Itali itu untuk menyaksikan perlawanan.Kelab Frankfurt memilih untuk tidak mengambil peruntukan mereka selepas wilayah Naples memutuskan pada Ahad untuk melarang penduduk bandar Jerman itu daripada membeli tiket.Keputusan itu dibuat selepas berlaku keganasan dalam perlawanan pertama yang dimenangi 2-0 oleh Napoli di Frankfurt, menyebabkan sembilan orang ditahan.-AFP


Thailand berusaha elak kebocoran tangki simpanan minyak

BANGKOK, 17 Mac- Pihak berkuasa Thailand berusaha keras mengelakkan kebocoran tangki simpanan minyak yang mengangkut 400,000 tong minyak mentah.Seorang kru terbunuh selepas air laut memasuki kapal The Benchamas 2 apabila penapis tidak berfungsi ketika kerja penyelenggaraan awal minggu ini.Jurucakap tentera laut, Prokgrong Monthatphalin, dalam satu kenyataan, berkata pelbagai agensi sedang berusaha mendapatkan mayat mangsa, memperbaiki penapis dan mengelakkan kebocoran minyak."Bagaimanapun, keadaan kapal berkenaan selamat dan cuaca tidak menjejaskan operasi menyelamat."Namun, tiada bekalan elektrik di bilik enjin kapal dan ini menjejaskan penilaian keadaan semasa," katanya.Dikendalikan oleh salah satu unit Chevron, kapal berusia 25 tahun itu mempunyai keupayaan menyimpan 650,000 tong dan beroperasi di pelantar minyak the Benchamas di Blok B8/32 di Teluk Thailand.Ia terletak kira-kira 207 kilometer dari Sattahip di Chon Buri, di mana terletaknya pangkalan tentera laut terbesar Thailand.Chevron, dalam satu kenyataan, meluahkan kesedihan atas kematian kru kapal berkenaan iaitu seorang kontraktor, dan memaklumkan semua kakitangan tidak penting dipindahkan dari kapal berkenaan."Keselamatan semua dan perlindungan alam sekitar kekal menjadi keutamaan tertinggi dan kami sudah menghubungi serta memaklumkan pihak berkuasa berkenaan termasuk bekerjasama dengan semua pihak berkepentingan," katanya. - REUTERS


10 didakwa akibatkan kematian banduan sakit mental

WASHINGTON, 17 Mac- Tujuh pegawai polis AS dan tiga pekerja hospital telah didakwa dengan pembunuhan tahap kedua dalam kematian seorang banduan kulit hitam di sebuah hospital psikiatri di Virginia.Irvo Otieno, 28, meninggal dunia pada 6 Mac ketika berada di Central State Hospital di Petersburg selepas dipindahkan dari penjara tempatan kerana keadaan mentalnya.Menurut keputusan bedah siasat awal, dia meninggal dunia akibat sesak nafas ketika "dihalang secara fizikal," kata Peguam Daerah Dinwiddie, Ann Cabell Baskervill dalam satu kenyataan.Rakaman video kematian Otieno telah ditunjukkan pada hari Khamis kepada keluarganya."Walaupun Otieno mengalami penyakit mental, apa yang saya lihat hari ini sangat menyayat hati,"luah ibunya Caroline Ouko dalam sidang akhbar.Dia berkata video itu menunjukkan 'tujuh pegawai bergelut dengan seorang lelaki (mangsa)pada seorang lelaki, mengasak tanpa henti'."Anak saya dilayan seperti anjing, lebih teruk daripada anjing. Saya melihatnya dengan mata kepala saya sendiri, mereka mencekik anak saya," katanya.Keluarga itu menggunakan khidmat Ben Crump, seorang peguam berprofil tinggi yang terkenal kerana mewakili keluarga mangsa dalam insiden keganasan yang dilakukan oleh polis terhadap golongan kulit hitam.Crump memberitahu media bahawa Otieno digari dan pergelangan kakinya diikat, dan tujuh pegawai polis itu bergelut dengannya selama 12 minit.Berumur dalam kalangan 30 hingga 57 tahun, tujuh pekerja sheriff Henrico County telah ditahan dan didakwa atas pembunuhan tahap kedua pada Selasa.Tiga pekerja hospital, berumur 23 hingga 34 tahun, turut ditangkap dan dihadapkan ke atas pertuduhan yang sama Khamis.Amerika Syarikat sedang berdepan krisis kekejaman polis dan perkauman yang tersetus daripada pembunuhan 2020 George Floyd, seorang lelaki kulit hitam yang mati di tangan seorang pegawai polis kulit putih di Minneapolis.Video kematian Floyd, yang mengejutkan dunia, mencetuskan semula kemarahan dan ketakutan yang berpanjangan terhadap keganasan polis yang menyasarkan warga Afrika Amerika dan mencetuskan bantahan besar-besaran terhadap perkauman dan kekejaman.-AFP


Berbelanja lebih kerana salah tanggapan

OTTAWA, 16 Mac- Separuh daripada wang yang dibelanjakan secara global untuk air botol cukup untuk menyediakan akses universal kepada air minuman bersih dari paip, menurut kajian Pertubuhan Bangsa Bersatu (PBB).Peralihan tabiat minum daripada air botol juga akan membawa kepada penurunan besar dalam sisa plastik, kerana dianggarkan 85% botol berakhir di tapak pelupusan sampah, kata laporan itu.Bagaimanapun, pengarang kajian yang berpangkalan di Kanada itu menyatakan bahawa salah tanggapan mengenai keselamatan kedua-dua air paip dan air botol memainkan peranan utama dalam pilihan individu."Persepsi umum ialah air botol pilihan paling sihat," kata pengarang utama Zeineb Bouhlel kepada AFP."Tetapi kami telah menunjukkan bahawa ini tidak semestinya benar, dan orang ramai membayar lebih banyak untuk air botol, daripada 150 hingga 1,000 kali lebih tinggi daripada untuk satu liter air paip," katanya.Menurut kajian itu, bahan cemar telah ditemukan dalam ratusan jenama air botol di lebih 40 negara, selalunya melebihi piawaian tempatan atau global.Sepanjang dekad yang lalu, jualan air botol global melonjak 73% kepada hampir AS$270 bilion dan 350 bilion liter.Kira-kira 600 bilion botol plastik dihasilkan setiap tahun, berjumlah kira-kira 25 juta tan sisa plastik. -AFP

(Berbelanja lebih kerana salah tanggapan/Foto hiasan)


Seorang maut, dua cedera, bangunan keselamatan di Rusia terbakar

MOSCOW, 16 Mac- Seorang maut dan dua lagi cedera di selatan Rusia pada Khamis dalam kebakaran yang telah memusnahkan Pejabat Perkhidmatan Keselamatan Persekutuan (FSB) di wilayah yang bersempadan dengan Ukraine.Bagaimanapun, Kiev menafikan penglibatan langsung dalam insiden itu, namun berkata pihak berkuasa melihat peristiwa itu "dengan senang hati".Imej yang tersebar di media sosial menunjukkan kebakaran besar memusnahkan blok pejabat di kawasan bandar serta asap hitam mengepul ke udara.

(Kebakaran di bangunan FSB Rusia, selatan Rostov-on-Don/AFP)

Gabenor wilayah itu mengumumkan, beberapa bangunan berdekatan di bandar Rostov yang terletak kira-kira 120 kilometer (75 batu dari sempadan Ukraine), telah dipindahkan sebagai langkah berjaga-jaga.Pegawai itu, Vasily Golubev, berkata kebakaran merebak lebih 800 meter persegi (8,600 kaki persegi) dan "litar pintas", menyebabkan "letupan bekas bahan api dan pelincir".Terdapat beberapa insiden sabotaj yang dilaporkan dikaitkan dengan Ukraine dalam wilayah Rusia sejak Kremlin mengerahkan tentera ke Ukraine pada Februari tahun lepas.Pembantu Kanan Presiden Ukraine Mykhaylo Podolyak berkata insiden itu sebaliknya menunjukkan "panik" dan "konflik dalaman.""Ukraine tidak campur tangan, tetapi melihatnya dengan senang hati..." tambahnya dalam satu kenyataan di Twitter.-AFP


Nahas kereta api Greece: Penunjuk perasaan bertempur dengan polis

(Penunjuk perasaan membaling batu dan molotov ke arah polis semasa pertempuran di Athens/AFP)

ATHENS, 16 Mac- Polis bertempur dengan penunjuk perasaan di Greece yang tercetus susulan kemarahan akibat nahas kereta api bulan lalu yang mengorbankan 57 orang.Rakaman siaran televisyen menunjukkan rusuhan tercetus di Syntagma Square, berhampiran parlimen ibu negara Greece, ketika demonstrasi yang melibatkan kira-kira 25,000 orang.Polis melepaskan gas pemedih mata dan bom tangan yang mengejutkan ketika penunjuk perasaan cuba mengepung mereka, melemparkan bom api dan batu.Wartawan AFP yang melihat situasi itu memberitahu, ketika penunjuk perasaan berundur, mereka memecahkan lampu isyarat dan tingkap kedai dan membakar tong sampah.

(Polis berada di sepanjang jalan semasa berlakunya pertempuran di Athens pada 16 Mac 2023/AFP)

Polis berkata lebih 40,000 orang membantah di seluruh negara pada Khamis, termasuk kira-kira 8,500 orang di setiap bandar terbesar di negara itu, Thessaloniki dan Patras, di mana satu lagi pertempuran singkat berlaku.Tragedi 28 Februari mendedahkan beberapa dekad kegagalan keselamatan di landasan keretapi Greece.Kejadian itu juga memberi tekanan hebat kepada kerajaan konservatif menjelang pilihan raya negara.Nahas kereta api itu berlaku sejurus sebelum tengah malam, apabila sebuah kereta api penumpang merempuh sebuah kereta api barang di tengah Greece selepas kedua-duanya bergerak di landasan yang sama.Seorang ketua stesen dan tiga pegawai kereta api lain telah didakwa. Namun kemarahan orang ramai adalah lebih kepada kesalahan pengurusan rangkaian yang telah lama dilaksanakan.Beberapa siri protes secara besar-besaran dan ganas juga tercetus.-AFP


Singapura, Indonesia bekerjasama desak pelan damai Myanmar

(Perdana Menteri Singapura dan Presiden Indonesia dalam sidang media bersama di Singapura hari ini/REUTERS)

SINGAPURA, 16 Mac- Perdana Menteri Singapura, Lee Hsien Loong berkata Singapura akan bekerjasama dengan Indonesia dan negara-negara ASEAN lain serta rakan kerjasama seperti Pertubuhan Bangsa Bersatu (PBB), untuk mendesak pemerintah tentera Myanmar melaksanakan rancangan damai yang tertangguh.Perkara tersebut dimaklumkan Lee Hsien Loong selepas pertemuannya dengan Presiden Indonesia Joko Widodo.Lee berkata para pemimpin kesal dengan kekurangan kemajuan dalam rancangan damai yang diketuai ASEAN berkenaan kemelut Myanmar dan pergolakan sejak rampasan kuasa pada Februari 2021.

(Perdana Menteri Singapura bertemu dengan Presiden Indonesia di Istana di Singapura, 16 Mac 2023/REUTERS)

"Singapura akan terus bekerjasama dengan Indonesia dan negara anggota ASEAN, serta rakan kongsi ASEAN seperti PBB, untuk mendesak pelaksanaan penuh konsensus lima perkara," katanya merujuk kepada pelan damai yang dipersetujui oleh jeneral tertinggi Myanmar dengan ASEAN.Indonesia kini merupakan Pengerusi ASEAN.Sementara itu, pemimpin kedua-dua negara juga mengumumkan Singapura dan Indonesia akan bekerjasama dalam membangunkan tenaga boleh diperbaharui.Perjanjian itu adalah antara beberapa memorandum persefahaman yang ditandatangani kedua-dua negara, termasuk perkongsian ilmu oleh Singapura bagi menyokong pembangunan ibu negara baharu Indonesia, Nusantara.-REUTERS


Operasi tahan Imran Khan ditangguhkan sehingga esok

LAHORE, 16 Mac- Mahkamah Tinggi mengarahkan polis menangguhkan operasi menahan, Imran Khan sehingga, esok

Ini bagi meredakan lonjakan keganasan yang menyaksikan penyokong bekas perdana menteri itu bertempur dengan pasukan keselamatan.Perkembangan itu dimaklumkan pembantunya, Fawad Chaudhry dan disahkan Menteri Penerangan, Amir Mir.Operasi menahan Imran dilancarkan selepas mahkamah rendah di Islamabad mengeluarkan waran tangkap terhadapnya kerana gagal hadir ke mahkamah berkaitan kes rasuah.Pada hari Selasa dan Rabu, berpuluh-puluh penyokong Khan, bersenjatakan belantan untuk menghalang pasukan keselamatan daripada menangkapnya kerana gagal hadir di mahkamah berhubung kes tersebut.

(Penyokong bekas Perdana Menteri Pakistan Imran Khan, membawa kayu.Mereka berjalan menuju ke rumah Khan, di Lahore/REUTERS)

Operasi menahan yang bermula pada Selasa, mencetuskan pertempuran antara penyokongnya dan pasukan keselamatan di kawasan kejiranannya di Lahore, menimbulkan kebimbangan tentang kestabilan politik Pakistan ketika negara itu menghadapi krisis ekonomi.Penunjuk perasaan membakar kenderaan polis, trak meriam air dan berpuluh-puluh kereta dan motosikal serta melontar bom petrol ke arah pasukan keselamatan yang melepaskan gas pemedih mata dan peluru getah.Bagaimanapun, keadaan tersebut reda selepas mahkamah tinggi menghentikan operasi pada hari Rabu.Mahkamah rendah di Islamabad mengeluarkan waran terhadap bekas pemain kriket antarabangsa itu kerana mengingkari perintah untuk hadir ke mahkamah atas pertuduhan bahawa dia secara tidak sah menjual hadiah negara yang diberikan kepadanya oleh orang kenamaan asing ketika menjadi perdana menteri dari 2018 hingga 2022. Khan menafikan tuduhan itu. Suruhanjaya Pilihan Raya Kebangsaan telah mendapati dia bersalah dan menghalang Khan daripada memegang jawatan awam untuk satu penggal parlimen.Prosiding undang-undang terhadap Khan bermula selepas beliau disingkirkan daripada jawatan dalam undi parlimen awal tahun lalu. Sejak itu, beliau telah menuntut pilihan raya mengejut dan mengadakan perhimpunan bantahan di seluruh negara. Beliau juga ditembak serta cedera dalam satu perhimpunan.Perdana Menteri, Shehbaz Sharif telah menolak tuntutan Khan, mengatakan bahawa pilihan raya akan diadakan seperti yang dijadualkan pada akhir tahun ini.-REUTERS


11 maut, 10 hilang dalam letupan lombong arang batu di Colombia

(Pandangan dari udara menunjukkan proses menyelamat mangsa terperangkap sedang dilakukan/ AFP)

BOGOTA, 16 Mac- Sekurang-kurang 11 mangsa terkorban dan 10 lagi dilaporkan hilang akibat letupan kuat menggegarkan lima lombong arang batu yang bersambung melalui terowong serta sistem pengudaraan di sebuah kawasan pedalaman di tengah ColombiaSembilan pelombong lain yang berjaya keluar menyelamatkan diri selepas letupan itu, dibawa untuk menjalani pemeriksaan perubatan dengan tiga daripada mereka masih menerima rawatan, menurut pegawai, semalam.Presiden Colombia, Gustavo Petro dalam hantaran melalui Twitter berkata, operasi mencari dan menyelamat (SAR) sedang giat dijalankan.Setakat ini, beliau berkata, 11 pelombong disahkan maut, manakala Menteri Tenaga dan Lombong, Irene Vélez pula memaklumkan 10 mangsa dilaporkan hilang.Pengarah Unit Kebangsaan bagi Pengurusan Risiko Bencana, Javier Pava, berkata anggota SARS telah menemukan enam mayat, selain nampak lima lagi.Kejadian lewat malam kelmarin itu yang dikaitkan dengan pengumpulan gas metana, berlaku di Sutatausa, Cundinamarca.

(Letupan di lombong arang batu di tengah Colombia telah membunuh ramai orang/ AFP)

Gabenor Cundinamarca, Nicolas Garcia memberitahu Radio Blu, lebih 100 anggota terbabit dalam operasi SAR 10 pelombong yang terperangkap kira-kira 900 meter di bawah tanah akibat letupan itu."Setiap minit yang berlalu bermakna oksigen semakin berkurangan (untuk mangsa yang terperangkap)," katanya sambil menjelaskan operasi terbabit adalah 'sukar'.Beliau berkata, letupan berlaku apabila gas yang terkumpul dalam lombong itu dipercayai menyala daripada percikan api dihasilkan peralatan pekerja.Ketua jabatan bomba dan penyelamat Cundinamarca, Álvaro Farfán, memberitahu media bahawa insiden itu menjejaskan lima lombong bersambung melalui terowong, sekali gus menghasilkan 'rantaian' letupan dengan kesan meluas.Colombia mencatatkan lebih 1,260 kemalangan lombong dari 2011 hingga Mei tahun lalu, dengan purata 103 kematian setahun, menurut data rasmi.Sekurang-kurang 130,000 pekerja sah direkodkan di lombong negara ini. Colombia adalah pengeluar arang batu yang utama bagi pasaran global.Namun, kesatuan sekerja secara konsisten mengecam keadaan kerja yang buruk dengan kekurangan peralatan perlindungan dan waktu bekerja yang panjang.- AFP


Pyongyang lancar peluru berpandu ketiga sejak Ahad

SEOUL, 16 Mac- Korea Utara melancarkan peluru berpandu balistik jarak jauh beberapa jam sebelum pemimpin Korea Selatan dan Jepun dijadual mengadakan pertemuan di Tokyo.Ketua Turus Bersama Korea Selatan memaklumkan, pelancaran tersebut merupakan yang ketiga sejak Ahad lalu ketika Korea Selatan dan Amerika Syarikat (AS) mengadakan latihan ketenteraan bersama terbesar dalam tempoh lima tahun.“Tentera kami mengesan satu peluru berpandu balistik jarak jauh yang dilepaskan dari sekitar kawasan Sunan di Pyongyang. Ia adalah peluru berpandu kelas ICBM.Peluru berpandu itu ditembak pada trajektori yang tinggi ke atas dan bukannya keluar serta terbang pada jarak kira-kira 1,000 kilometer," katanya.

Sementara itu Presiden Korea Selatan, Yoon Suk Yeol menuju ke Tokyo bagi menghadiri sidang kemuncak untuk meningkatkan hubungan dalam menghadapi pencerobohan Pyongyang yang semakin meningkat.Pada mesyuarat Majlis Keselamatan Negara, Yoon menggesa kerjasama tiga hala diperkukuh dengan Jepun dan Amerika Syarikat.Tegasnya menerusi kenyataan, Korea Utara akan membayar harga yang jelas untuk provokasi melulu seperti itu.Dalam pada itu, Pejabat Kabinet Jepun memaklumkan, peluru berpandu tersebut mencapai ketinggian maksimum lebih daripada 6,000 km.Perdana Menteri, Fumio Kishida memberitahu pemberita bahawa dia akan bertemu menteri daripada Majlis Keselamatan Negara."Keamanan dan kestabilan di rantau ini adalah isu yang sangat penting," katanya.-AFP


Korban tanah runtuh Indonesia cecah 50 orang

JAKARTA, 15 Mac- Angka korban akibat tanah runtuh di pulau terpencil di Indonesia, kini meningkat kepada 50 orang.Manakala empat lagi masih dilaporkan hilang pada hari terakhir pencarian, kata seorang pegawai pada Rabu.Tanah runtuh pada 6 Mac lalu itu berlaku di pulau Serasan, di wilayah Natuna iaitu antara Borneo dan Semenanjung Malaysia."Sehingga semalam 50 mayat telah ditemukan, 49 daripadanya telah dikenal pasti manakala empat lagi masih hilang," kata jurucakap kerajaan tempatan, Patli Muhamad kepada AFP.

(Tanah runtuh pada 6 Mac lalu itu berlaku di pulau Serasan, di wilayah Natuna iaitu antara Borneo dan Semenanjung Malaysia/Foto AFP)

Hampir 3,000 penduduk kehilangan tempat tinggal dan dipindahkan ke beberapa pusat perlindungan, menurut pihak berkuasa tempatan.Para pegawai merancang mengadakan pertemuan hari ini bagi menentukan sama ada perlu melanjutkan operasi mencari dan menyelamat.Sementara itu, tanah runtuh berikutan hujan lebat turut dilaporkan berlaku di bandar Bogor, di luar ibu kota Jakarta, lewat Selasa.Sekurang-kurangnya dua orang terbunuh, manakala empat lagi dilaporkan masih tertimbus, kata agensi pengurusan bencana negara itu.Pakar berkata bencana berkaitan cuaca di negara tersebut berkemungkinan menjadi lebih teruk akibat perubahan iklim.-AFP


Penunjuk perasaan mogok bantah RUU umur pencen baharu

RENNES, 16 Mac - Berpuluh ribu penunjuk perasaan melancarkan mogok terhadap Presiden Perancis, Emmanuel Macron berhubung Rang Undang-Undang (RUU) umur pencen baharu.Suasana di Dewan Negara turut tegang apabila majoriti konservatif memihak untuk meningkatkan umur persaraan.Bagaimanapun keputusan sama ada RUU tersebut diluluskan atau tidak akan dibuat esok selepas undian.

Langkah terbaru untuk menaikkan umur persaraan daripada 62 kepada 64 tahun itu menyebabkan kemuncak ketegangan politik.Sehingga ianya menimbulkan persoalan sama ada RUU itu akan mendapat majoriti di Parlimen.Sementara itu, kesatuan sekerja berharap demonstrasi di seluruh negara akan menunjukkan tentangan besar-besaran oleh pekerja.Presiden Macron berkata pembaharuan itu sebagai teras untuk menjadikan ekonomi Perancis lebih berdaya saing.Manakala Ketua Parti Republikan konservatif, Eric Ciotti berkata demi kepentingan negara beliau mengarahkan semua untuk mengundi menyokong pembaharuan itu.Tetapi penggubal undang-undang konservatif berpecah dan menjadikan keputusan di dewan rendah sukar untuk diramalkan.Antara pilihan lain ialah menggunakan kuasa perlembagaan khas untuk memaksa RUU itu melalui Parlimen dan diluluskan tanpa undi.-AFP


Myanmar, Bangladesh mula projek rintis hantar pulang Rohingya

DHAKA, 16 Mac - Satu delegasi Myanmar mengesahkan beberapa ratus pelarian Rohingya di kem Bangladesh akan pulang di bawah projek perintis penghantaran pulang walaupun tidak dijelaskan bila mereka akan pulang.

Pesuruhjaya Bantuan dan Pemindahan Pelarian Bangladesh di Cox's Bazar, Mohammed Mizanur Rahman berkata terdapat 1,140 Rohingya yang akan dihantar pulang melalui projek perintis di mana 711 daripadanya sudah diselesaikan kesnya.

"Baki 429 lagi dalam senarai menunggu, termasuk beberapa bayi baru lahir yang masih diproses.

"Kami bersedia untuk menghantar mereka pulang tetapi tidak tahu bila ia boleh bermula," katanya.

Hampir sejuta pelarian Islam Rohingya tinggal di kem di daerah sempadan Cox's Bazar di Bangladesh kebanyakannya melarikan diri daripada tindakan keras diketuai tentera di Myanmar pada 2017.

Duta China ke Bangladesh, Yao Wen berharap kumpulan pertama pelarian Rohingya akan dihantar pulang ke Myanmar tidak lama lagi sementara China meneruskan peranannya sebagai orang tengah, lapor agensi berita rasmi Bangladesh, Sangbad Sangstha.

Sehingga kini, junta tentera Myanmar yang mengambil alih dalam rampasan kuasa dua tahun lalu menunjukkan sedikit kecenderungan untuk mengambil balik mana-mana etnik Rohingya.

Kem berkenaan dilaporkan dalam keadaan sesak dengan puluhan ribu pondok yang diperbuat daripada buluh dan kepingan plastik nipis.

Dua tahun lalu, kebakaran besar mengorbankan sekurang-kurangnya 15 pelarian dan memusnahkan lebih 10,000 rumah, dan awal bulan ini kebakaran lain menyebabkan 12,000 orang kehilangan tempat berteduh.

Selain daripada masalah berpanjangan seperti kekurangan pekerjaan dan peluang pendidikan, kem itu juga mengalami peningkatan jenayah.

Terdesak untuk mencari tempat yang lebih baik, ramai Rohingya mempertaruhkan nyawa mereka melakukan pelayaran laut berbahaya dari Bangladesh ke negara seperti Malaysia dan Indonesia.

Menurut anggaran Pertubuhan Bangsa Bersatu (PBB) sekurang-kurangnya 348 Rohingya dianggap mati di laut tahun lalu.-REUTERS


11 terbunuh, ribuan cedera ketika pesta api Iran

TEHRAN, 16 Mac - Sekurang-kurangnya 11 orang terbunuh dan lebih 3,500 mangsa cedera ketika sambutan pesta api tradisional di Iran menjelang Tahun Baharu Persia, lapor media tempatan.

Pesta api dikenali sebagai Chaharshanbe Suri dalam bahasa Farsi itu disambut setiap tahun pada malam Selasa terakhir kalendar Iran yang berakhir pada 20 Mac.

"Sejak 20 Februari, 26 orang maut akibat kemalangan dikaitkan kepada pesta Chaharchanbe Suri, termasuk 11 pada hari pesta berlangsung selain lebih 3,550 mangsa cedera," kata ketua perkhidmatan kecemasan, Jafar Miadfar kepada stesen penyiar rasmi.

Ketika pesta, peserta melompat merentasi unggun api bagi menyucikan diri dan menghalau roh jahat sambil berzikir 'saya beri anda warna kuning saya' yang menandakan penyakit, diikuti 'saya mengambil warna merah anda', menandakan simbol kehidupan.

Pesta itu adalah sebahagian daripada warisan pra-Islam negara itu, yang tidak disenangi golongan ulama Syiah yang memerintah.

Namun, ia kekal popular dalam kalangan golongan muda, dengan sebahagian besar daripada mereka membuat mercun sendiri khusus untuk pesta berkenaan dan kerap cedera atau terbunuh ketika berlatih. -AFP


Hospital di Sri Lanka lumpuh

COLOMBO, 15 Mac- Hospital-hospital di Sri Lanka lumpuh dan sistem pengangkutan terjejas akibat mogok pekerja.Kesatuan-kesatuan sekerja membantah tindakan untuk mengenakan cukai berganda bagi melayakkan negara itu mendapatkan bantuan IMF.Mogok disertai lebih 40 kesatuan.Jurucakap Kesatuan Sekerja, Haritha Aluthge berkata pihaknya terpaksa meneruskan mogok itu selepas hasil rundingan yang tidak meyakinkan dengan pihak berkuasa.Jangka masa untuk henti kerja akan bergantung kepada respons kerajaan terhadap tuntutan mereka.Sebelum itu, jurucakap kabinet Bandula Gunawardana memberi amaran mana-mana pihak yang melanggar arahan perkhidmatan utama boleh dikenakan tindakan undang-undang.-AFP

(Kesatuan-kesatuan sekerja membantah tindakan untuk mengenakan cukai berganda bagi melayakkan negara itu mendapatkan bantuan IMF/Foto AFP)


Krisis pertikaian tanah, lapan maut di Honduras

TEGUCIGALPA, 15 Mac- Sekurang-kurangnya lapan orang ditembak dan terbunuh di Honduras dalam pertikaian tanah antara keluarga.

Polis Tegucigalpa, Edgardo Barahona berkata enam lelaki, seorang wanita dan seorang kanak-kanak bawah umur telah ditembak mati."Mereka mati di dalam kenderaan di kawasan pergunungan El Portillo de las Moras di Comayagua."Mereka kehilangan nyawa serta-merta."Pembunuhan itu berpunca daripada pertikaian tanah, antara keluarga yang memiliki ladang di kawasan itu," katanya kepada pemberita di sini.Gambar mayat berlumuran darah di dalam kenderaan disiarkan di media sosial.Honduras antara negara paling ganas di dunia dan dihimpit dengan kemiskinan, pengedaran dadah serta kumpulan jalanan yang berkuasa. - AFP


Honduras akan jalin hubungan diplomatik dengan China

(Foto Facebook Xiomara Castro De Zelaya)

TEGUCIGALPA, 15 Mac-  Honduras bakal menjalinkan hubungan diplomatik dengan China.Presiden, Xiomara Castro berkata kerjasama itu dilihat akan menjejaskan hubungannya dengan Taiwan."Saya telah mengarahkan Menteri Luar, Eduardo Reina melaksanakan langkah memulakan hubungan rasmi dengan China," katanya menerusi Twitter.Perkembangan itu menyusul beberapa minggu selepas kerajaan pimpinan Castro mengumumkan sedang berunding dengan China berhubung pembinaan sebuah empangan hidroelektrik dinamakan Patuca II.Honduras antara 14 negara yang mengiktiraf Taiwan secara rasmi. Setakat ini, Honduras belum mengesahkan sama ada ia telah memutuskan hubungannya dengan Taipei secara rasmi.- AFP


Doktor adakan mogok, bantah syarat kerja dan gaji

UNITED KINGDOM, 15 Mac- Kumpulan doktor muda di United Kingdom meletak jawatan dan mengadakan mogok selama tiga hari berhubung syarat kerja dan gaji.Terdapat kira-kira 61,000 doktor dalam Perkhidmatan Kesihatan Nasional (NHS) yang dibiayai kerajaan, menyumbang separuh daripada kakitangan perubatan.Menurut NHS, mogok tersebut menjejaskan rawatan untuk pesakit kronik."Operasi kanser juga terpaksa dilanjutkan disebabkan mogok terbabit," katanya menerusi kenyataan.Dengan inflasi yang tinggi dan kos sara hidup yang semakin meningkat, gelombang mogok telah melanda semua sektor di sini.Februari lalu, kakitangan universiti dan pekerja ambulans di beberapa bahagian negara ini turut melakukan perkara sama. - REUTERS


Taufan Yaku landa Peru

PERU, 15 Mac- Peru mengeluarkan amaran merah untuk Lima dan kawasan sekitarnya selepas kemusnahan berlaku disebabkan Taufan Yaku.Menerusi saluran televisyen, Presiden Peru, Dina Boluarte berkata taufan tersebut menyebabkan sekurang-kurangnya enam terkorban di wilayah utara."Berpuluh-puluh keluarga meninggalkan kediaman mereka."Taufan Yaku menyebabkan hujan lebat di banyak kawasan metropolitan, sekaligus mengancam nyawa orang ramai," katanya.Sementara itu, Perkhidmatan Hidrologi dan Meteorologi Kebangsaan Peru (SENAMHI) menjangkakan Yaku akan meninggalkan wilayah Peru dalam beberapa hari akan datang. - REUTERS


Tentera Korea Selatan, AS adakan latihan bersama

YEONCHEON, 15 Mac- Tentera Korea Selatan dan Amerika Syarikat (AS) mengadakan latihan ketenteraan bersama-sama dan berlatih membina jambatan pontun.Menurut Kementerian Pertahanan Korea Selatan, ia untuk mengangkut kenderaan berperisai serta peralatan ketenteraan lain merentasi sungai."Kira-kira 400 askar, 50 peralatan tentera dan dua helikopter Apache digunakan dalam latihan itu," katanya menerusi kenyataan.Menurut pihak sekutu, latihan tersebut perlu memandangkan Korea Utara telah melancarkan sejumlah rekod peluru berpandu tahun lalu.Ia sekali gus meningkatkan kebimbangkan letupan nuklear baharu buat kali pertama sejak 2017.Dalam pada itu, Korea Utara menganggap latihan berkenaan untuk pencerobohan serta bukti dasar bermusuhan dari Korea Selatan dan AS. - REUTERS


Kes rasuah, bekas menteri Ecuador larikan diri

QUITO, 15 Mac- Seorang bekas menteri Ecuador yang disabitkan kesalahan rasuah telah melarikan diri ke Venezuela.Ia selepas menghabiskan masa lebih dua tahun bersembunyi di kedutaan Argentina di sini.Menurut pegawai, Maria de los Angeles Duarte yang berkhidmat di bawah bekas presiden Rafael Correa, dijatuhkan hukuman lapan tahun kerana perbuatan itu.Dia memilih untuk tinggal di kedutaan Argentina sejak Ogos 2020. Argentina telah menawarkan suakanya, tetapi Ecuador enggan memberikan Duarte laluan percuma keluar dari negara itu.Menurut pejabat pendakwa raya, Duarte disabitkan kesalahan bersama Correa dan bekas pegawai kerajaan yang lain kerana permintaan rasuah bernilai hampir $7.6 juta sebagai balasan kontrak negara.Correa berkhidmat dari 2007 hingga 2017.Correa, yang telah diberikan suaka di Belgium mendakwa menjadi mangsa penganiayaan politik. - AFP


Ribut musim sejuk landa AS

AMERIKA SYARIKAT, 15 Mac- Ribut musim sejuk melanda Amerika Syarikat (AS) pada Selasa.Menurut portal PowerOutage.us, New York, Vermont dan Massachusetts antara terjejas akibat ribut tersebut."Sebanyak 267,000 rumah dan premis perniagaan terputus bekalan elektrik."Salji turun pada kadar dua inci sejam di beberapa kawasan utara New York," katanya.Sementara itu, Gabenor New York, Kathy Hochul mengisytiharkan darurat di 37 daerah.Antaranya Albany, New York Tengah dan Wilayah Pertengahan Hudson. - REUTERS


Australia beli lima kapal selam nuklear AS

CANBERRA, 15 Mac- Australia mengumumkan akan membeli sebanyak lima kapal selam berkuasa nuklear buatan Amerika Syarikat (AS), kemudian membina model baharu dengan teknologi AS dan British di bawah rancangan untuk meningkatkan kekuatan Barat di seluruh Asia Pasifik dalam menghadapi ancaman China.Pengumuman itu dibuat pada satu majlis di pangkalan tentera laut San Diego, California di mana Presiden Joe Biden menjadi tuan rumah kepada Perdana Menteri Australia Anthony Albanese dan Perdana Menteri Britain Rishi Sunak. Dengan kapal selam nuklear kelas Virginia AS berlabuh di belakang podium ketiga-tiga mereka, Biden berkata AS "menjaga kestabilan di Indo-Pasifik selama beberapa dekad" dan bahawa pakatan kapal selam itu akan meningkatkan "prospek keamanan untuk beberapa dekad akan datang." Seperti yang ditegaskan Biden, Australia, yang menyertai pakatan baru ditubuhkan dikenali sebagai Aukus bersama Washington dan London 18 bulan lalu, tidak akan mendapat senjata nuklear. Bagaimanapun, memperoleh kapal selam yang dikuasakan oleh reaktor nuklear meletakkan Australia dalam kelab elit dan di barisan hadapan dalam usaha diketuai AS untuk menolak pengembangan ketenteraan China.Albanese berkata perjanjian itu mewakili pelaburan tunggal terbesar dalam keupayaan pertahanan Australia.Beliau meramalkan bahawa impak ekonomi yang lebih meluas di dalam negara akan sama dengan pengenalan industri automobil di negara ini selepas Perang Dunia II.

Albanese menggariskan bahawa Australia kini hanya negara kedua, selepas Britain, yang diberi akses kepada rahsia nuklear tentera laut AS. "Kami terikat, terutama sekali, oleh dunia... di mana keamanan dan kestabilan dan keselamatan memastikan kemakmuran yang lebih besar," katanya. Tiga kapal selam kelas Virginia berkuasa nuklear yang bersenjata konvensional akan dijual "sepanjang tahun 2030-an," dengan "kemungkinan naik kepada lima jika ia diperlukan," kata penasihat keselamatan negara Biden, Jake Sullivan. Britain dan Australia kemudiannya akan memulakan pembinaan model baharu, juga berkuasa nuklear dan membawa senjata konvensional, yang digelar SSN-Aukus. Ini akan menjadi reka bentuk British, dengan teknologi AS, dan "pelaburan yang besar dalam ketiga-tiga pangkalan industri," kata Sullivan. - AFP


Lahore mempunyai kualiti udara paling teruk di dunia

PAKISTAN, 14 Mac - Lahore antara lebih 10 bandar dengan kualiti udara terburuk di dunia pada tahun 2022, menurut tinjauan global tahunan yang dilakukan pembuat penapis udara Switzerland.Laporan yang dikeluarkan IQAir juga menyatakan Chad di Afrika tengah mengambil alih Bangladesh sebagai negara dengan udara paling tercemar tahun lalu.IQAir mengukur tahap kualiti udara berdasarkan kepekatan zarah bawaan udara yang merosakkan paru-paru yang dikenali sebagai PM2.5.Kualiti udara Lahore bertambah buruk kepada 97.4 mikrogram zarah PM2.5 setiap meter padu daripada 86.5 pada 2021, menjadikannya bandar paling tercemar di seluruh dunia.Hotan, satu-satunya bandar China menduduki 20 teratas, diikuti Lahore dengan tahap PM2.5 94.3, peningkatan daripada 101.5 pada 2021.Dua bandar lain dalam ranking itu ialah India, Bhiwadi, di pinggir Delhi yang mempunyai tahap pencemaran pada 92.7.Pertubuhan Kesihatan Sedunia (WHO) mengesyorkan kepekatan maksimum PM2.5 sebanyak 5 mikrogram setiap meter padu.

Laporan itu berkata India dan Pakistan mempunyai kualiti udara paling teruk di rantau Asia Tengah dan Selatan."Satu daripada 10 orang di seluruh dunia tinggal di kawasan di mana pencemaran udara, membawa ancaman kepada kesihatan."Indeks itu disediakan menggunakan data daripada lebih 30,000 pemantau kualiti udara di lebih 7,300 lokasi di 131 negara dan wilayah," kata laporan itu. - REUTERS


Pelanjutan perjanjian bijirin Laut Hitam masih dalam rundingan

TURKIYE, 14 Mac - Perbincangan perjanjian bijirin Laut Hitam yang membenarkan eksport bijirin Ukraine di Laut Hitam samada dilanjutkan atau tidak masih diteruskan.Menerusi satu kenyataan menyebut, Rusia bersetuju untuk menyokong lanjutan 60 hari perjanjian itu, antara Moscow dan Kiev pada Julai dari Turkiye dan Pertubuhan Bangsa-Bangsa Bersatu.Rusia berkata perjanjian itu telah dilanjutkan selama 60 hari, namun Ukraine berkata perjanjian itu hanya membenarkan lanjutan 120 hari.- REUTERS


Banduan tertua Palestin dibebaskan tentera Israel

RAMALLAH, 14 Mac- Seorang banduan tertua Palestin dibebaskan regim zionis Israel, pada Isnin.Fuad Shubaki, 83 tahun dibebaskan selepas menjalani hukuman selama 17 tahun kerana didakwa menyeludup senjata.Beliau sebelum ini dijatuhi hukuman penjara 20 tahun, yang kemudiannya dikurangkan kepada 17 tahun.Fuad didakwa cuba menyeludup senjata dari Iran ke kawasan pantai Gaza di atas kapal Karine yang disita oleh Israel di Laut Merah.Tentera rejim zionis mendakwa kapal itu membawa 50 tan senjata dari Iran menerusi gerakan Syiah yang berpangkalan di Lubnan Hizbullah.- REUTERS

(Banduan tertua Palestin, Fuad Shubaki, 83 tahun dibebaskan/REUTERS)


Biden adakan temu bual pertama dengan 'Daily Show'

WASHINGTON, 14 Mac - Presiden Amerika Syarikat, Joe Biden diwawancara Kal Penn menerusi rancangan 'Daily Show' buat kali pertama sejak beliau memegang jawatan.Antara yang dibincangkan dalam rancangan itu ialah mengenai perubahan iklim dan keselamatan tenaga bersih.Apabila ditanya sama ada pelepasan hutang pelajarnya akan dibatalkan Mahkamah Agung, Biden berkata "sebilangan besar cendekiawan yang saya bincangkan mengatakan bahawa orang yang mencabar tidak mempunyai pendirian."Mengenai keselamatan tenaga, Joe Biden memberitahu Penn, "kami meluluskan rancangan alam sekitar terbesar dalam semua sejarah", menjawab kritikan daripada golongan muda yang mengatakan bahawa Biden tidak cekap menggunakan tenaga. - REUTERS


Korea Utara lancar peluru berpandu balistik lagi

SEOUL, 14 Mac- Korea Utara dilaporkan telah melepaskan dua peluru berpandu balistik jarak dekat pada Selasa.Pelancaran dari Pyongyang itu merupakan kali kedua dalam tiga hari dan yang pertama sejak Korea Selatan dan Amerika Syarikat memulakan latihan ketenteraan terbesar bersama dalam tempoh lima tahun.Washington dan Seoul telah meningkatkan kerjasama pertahanan dalam menghadapi ancaman ketenteraan dan nuklear yang semakin meningkat dari Korea Utara.Beberapa siri ujian senjata terlarang yang dilancar, menunjukkan tindakan provokatif dalam beberapa bulan kebelakangan ini.Ketua Turus Bersama Korea Selatan berkata tentera telah mengesan dua peluru berpandu balistik jarak dekat yang dilepaskan antara 7.41 pagi dan 7.51 pagi waktu tempatan, yang terbang sejauh kira-kira 620 kilometer."Tentera kami telah memperkukuh pengawasan dan kewaspadaan sebagai persediaan untuk pelancaran tambahan," tambahnya.Jurucakap kerajaan Jepun, Hirokazu Matsuno berkata peluru berpandu itu tidak mendarat di perairan negaranya, walaupun Tokyo mengesyaki Korea Utara mungkin mengambil tindakan provokatif selanjutnya.Pelancaran itu dibuat hanya beberapa hari selepas Pyongyang melepaskan dua peluru berpandu jelajah strategik dari sebuah kapal selam sebagai protes jelas terhadap latihan AS-Korea Selatan.-AFP


Bantuan penduduk terjejas banjir di California perlu disegerakan

CALIFORNIA, 14 Mac - Penduduk terjejas banjir di sini, mahu bantuan dapat disampaikan secepat mungkin.Sebahagian daripada kawasan terbabit masih ditenggelami selepas benteng di Sungai Pajaro gagal berfungsi dan memaksa penduduk berpindah serta merta.Sejak tahun ini banjir kerap berlaku di sini, ekoran kejadian ribut yang berlaku akhir Disember lalu. Pada Isnin, kakitangan kecemasan sudah bersiap sedia menghadapi sebarang kemungkinan dan melakukan rondaan sepanjang tebing sungai. Perintah wajib berpindah kekal berkuat kuasa untuk penduduk di 10 daerah California, menurut Agensi Pengurusan Kecemasan Persekutuan.

Perkhidmatan Cuaca Kebangsaan (NWS) memberitahu kemungkinan banjir di beberapa negeri serta amaran angin ribut. - REUTERS


Dua maut, sembilan cedera dalam rempuhan van

QUEBEC, 14 Mac- Dua maut manakala sembilan orang cedera di Kanada susulan satu insiden kemalangan dirempuh sebuah van.Kejadian berlaku di bandar Amqui, Quebec.Menurut jurucakap polis, Helene St-Pierre, punca mangsa dirempuh van tersebut masih dalam siasatan.Jelas beliau, pemandu van tersebut telah ditahan atas kesalahan langgar lari hingga mengakibatkan kematian.Pihak polis memaklumkan suspek menjadikan pejalan kaki sebagai sasaran utama di sepanjang jalan Amqui. Dua individu lelaki yang maut berusia 70 tahun dan 60 tahun manakala dua daripada sembilan mangsa yang cedera dilaporkan kritikal.Insiden itu berlaku sebulan selepas seorang pemandu bas didakwa membunuh dua kanak-kanak selepas merempuh kenderaannya ke pusat asuhan di pinggir bandar Montreal.- REUTERS


Mitch McConnell pulih daripada masalah gegaran otak

WASHINGTON, 14 Mac- Pemimpin Republikan Amerika Syarikat, Mitch McConnell kini dibenar keluar dari hospital selepas menjalani rawatan akibat gegaran di otak.Menurut pengarah komunikasinya David Popp, pemulihan McConnell berjalan dengan baik.Jelas Popp, langkah seterusnya ialah menjalani terapi fizikal di kemudahan pemulihan sebelum beliau pulang ke rumah.McConnell, 81 tahun, tersandung ketika majlis makan malam minggu lalu dan dimasukkan ke hospital bagi menjalani rawatan di kepala.Pasukan perubatan McConnell mendapati pemimpin Republikan itu juga mengalami patah tulang rusuk akibat insiden itu.McConnell, kini sedang berkhidmat sebagai senator Amerika Syarikat untuk penggal ketujuh.- REUTERS


Cedera otak, pemain ragbi amatur tuntut keadilan

LONDON, 14 Mac- Sekumpulan pemain kesatuan ragbi amatur telah melancarkan prosiding undang-undang selepas mendakwa badan induk sukan itu gagal melindungi mereka daripada kecederaan otak.Firma guaman Rylands pada Isnin berkata 55 pemain, yang kesemuanya mengalami masalah saraf, berpendapat World Rugby, Kesatuan Bola Sepak Ragbi dan Kesatuan Ragbi Wales telah cuai kerana gagal memberikan perlindungan daripada kesan gegaran otak semasa kerjaya mereka. .Dalam usaha untuk mengurangkan kecederaan di kepala, World Rugby minggu ini mengesyorkan agar kesatuan sekerja kebangsaan berunding di peringkat komuniti untuk memperkenalkan percubaan menurunkan ketinggian tackle.Tetapi Rylands menyifatkan langkah itu sebagai sudah terlambat dan sia-sia dalam membantu anak guamnya atau beribu-ribu orang lain yang telah bermain sukan itu.World Rugby telah mengesyorkan kesatuannya untuk membuat 'tackle' di bahagian abdomen di peringkat amatur di mana penyerang terlibat dengan pembawa bola di bawah sternum dalam usaha untuk mengurangkan gegaran yang disebabkan oleh 'sentuhan' di kepala.Rylands berkata mereka mewakili lebih 350 pemain, berumur dari 20-an hingga 70-an."Kami berhasrat untuk mencabar persepsi semasa badan pentadbir, untuk mencapai tahap di mana mereka menerima hubungan antara pukulan berulang di kepala dan kecederaan saraf kekal dan mengambil langkah untuk melindungi pemain dan menyokong mereka yang cedera," menurut kenyataan Rylands.-AFP


Eksport pertanian, Ukraine sasar lebih AS$20 bilion

KIEV, 14 Mac- Eksport pertanian Ukraine dijangka melebihi AS$20 bilion dolar tahun ini.Pandangan tersebut disuarakan Timbalan Menteri pertama dasar pertanian dan makanan Ukraine, Taras Vysotsky.Jelas beliau, negara itu menganggarkan potensi eksport sekurang-kurangnya berada pada tahap tahun sebelumnya iaitu lebih daripada AS$20 bilion dolar.Pengeluaran bijirin Ukraine bagaimanapun, akan menurun tahun ini kerana petani negara itu memberi tumpuan kepada penanaman lain.Menurut Vysotsky, pengeluaran bijirin yang lebih rendah di Ukraine mungkin mendorong kenaikan global harga bijirin.Menurut Persatuan Eksport Pertanian Ukraine, eksport pertanian negara itu turun 16 peratus kepada AS$23.4 bilion dolar tahun lalu.Akademi Sains Agraria Kebangsaan mengeluarkan anggaran lebih awal bahawa pengeluaran bijirin Ukraine akan menurun sebanyak 37 peratus kepada 34 juta tan pada 2023.- AFP


Pertingkat hubungan diplomatik, Biden jemput Sunak ke Rumah Putih

SAN DIEGO, 14 Mac- Presiden Amerika Syarikat (AS), Joe Biden pada Isnin menjemput Perdana Menteri Britain, Rishi Sunak ke Rumah Putih pada bulan Jun.Menurut kenyataan dari Rumah Putih, jemputan itu dimaklumkan semasa pertemuan antara Biden dan Sunak di San Diego, California, di mana mereka mengambil bahagian dalam pembukaan pakatan kapal selam nuklear dengan Australia."Presiden dan perdana menteri membincangkan kepentingan untuk terus memperdalam hubungan ekonomi yang kukuh dan berkekalan antara United Kingdom dan Amerika Syarikat. Presiden Biden menjemput Perdana Menteri Sunak untuk melawat Washington pada Jun untuk meneruskan perbualan ini," kata kenyataan itu.Semasa di San Diego, mereka menyertai Perdana Menteri Australia, Anthony Albanese dalam mendedahkan rancangan perkongsian teknologi kapal selam mereka sebagai sebahagian daripada pakatan tiga negara AUKUS.Biden juga memberitahu pemberita pada pertemuannya dengan Sunak bahawa dia merancang untuk melawat Ireland dan wilayah Britain di Ireland Utara, yang sedang bersiap untuk menandakan ulang tahun ke-25 perjanjian damai 'Good Friday Agreement' pada 10 April.-AFP


Taufan Freddy, 40 maut di Malawi

MALAWI, 14 Mac- Sekurang-kurangnya 40 orang disahkan maut akibat Taufan Freddy di sini.Pegawai kerajaaan Malawi berkata angka korban dijangka meningkat."Sebuah kawasan perumahan di bandar Blantyre diliputi air lumpur disebabkan taufan berkenaaan."Kerajaan Malawi akan terus mencari mayat yang terperangkap," katanya menerusi kenyataan.Menurut Pertubuhan Meteorologi Dunia, Freddy adalah salah satu taufan terkuat yang pernah direkodkan di hemisfera selatan dan boleh menjadi siklon tropika paling lama.Ia melanda tengah Mozambique pada Sabtu, merosakkan bumbung bangunan dan membawa banjir di sekitar pelabuhan Quelimane.Taufan itu kemudian bergerak ke Malawi dengan hujan lebat yang menyebabkan tanah runtuh. - REUTERS


Sistem perbankan AS selamat - Biden

WASHNGTON, 3 Mac - Presiden Joe Biden cuba meyakinkan rakyat Amerika Syarikat bahawa sistem perbankan negara masih selamat walaupun dengan kejatuhan Silicon Valley Bank (SVB).Beliau bagaimanapun mahukan peraturan yang lebih ketat bagi mengelakkan krisis masa depan."Rakyat Amerika boleh mempunyai keyakinan bahawa sistem perbankan adalah selamat. Deposit anda akan ada apabila anda memerlukannya," kata Biden dalam kenyataan televisyen dari White House selepas kegagalan SVB dan pengambilalihan bank kedua oleh persekutuan.Walaupun kerajaan memastikan pendeposit SVB mendapatkan kembali wang mereka, "tiada kerugian akan ditanggung oleh pembayar cukai," kata Biden."Wang itu akan datang daripada yuran yang bank bayar ke dalam insurans deposit."Biden dalam pada itu mencabar Kongres supaya menggubal peraturan yang lebih ketat sambil mendakwa bahawa perlindungan "ketat" yang dikuatkuasakan selepas kejatuhan kewangan 2008 telah dibatalkan bawah pentadbiran Donald Trump daripada parti Republikan."Saya akan meminta Kongres dan pengawal selia perbankan agar mengukuhkan peraturan bagi bank untuk mengurangkan kemungkinan kegagalan bank seperti ini berlaku lagi," kata Biden.Berdasarkan laporan media, pengawal selia negeri AS juga telah menutup Signature Bank yang berpangkalan di New York dua hari selepas pihak berkuasa menutup SVB. -AFP

(Biden berkata sistem perbankan AS selamat AFP)


(Doktor muda membuat protes di London/REUTERS)

LONDON, 13 Mac - Beribu-ribu doktor hospital di United Kindom (UK) hari ini memulakan mogok tiga hari menuntut kenaikan gaji.Ini bakal disusuli golongan guru, kakitangan kereta api dan penjawat awam dalam gelombang mogok terbaharu.Menurut doktor yang menyertai mogok itu, kenaikan gaji bawah inflasi selama bertahun-tahun bermakna mereka telah mendapat potongan gaji sebanyak 26% peratus sejak 2008.Badan yang mewakili mereka, Persatuan Perubatan British (BMA) sebelum ini melancarkan kempen iklan mendakwa seorang doktor baharu memperoleh pendapatan kurang daripada beberapa kakitangan kedai kopi."Pret a Manger telah mengumumkan ia akan membayar sehingga £14.10 sejam," kata iklan itu."Sedangkan seorang doktor muda hanya memperoleh £14.09. Terima kasih kepada kerajaan ini, anda boleh menyediakan lebih banyak hidangan kopi daripada menyelamatkan pesakit. Minggu ini doktor muda akan mengambil tindakan mogok supaya mereka dibayar pada kadar yang sepatutnya," tambah iklan itu.Pada hari Rabu, ratusan ribu pekerja dijangka keluar, termasuk guru, pemandu kereta api Bawah Tanah London, wartawan BBC dan kakitangan universiti.Sejak tahun lepas UK telah dibelenggu mogok di meliputi seluruh ekonomi daripada jururawat dan kakitangan ambulans kepada peguam dan pekerja dok yang didorong oleh kos makanan, tenaga dan perumahan yang melambung tinggi. -AFP

(Doktor hospital sertai mogok terbaharu UK/AFP)